text:
Баш ҡалаға блогерҙар сараһына Анатолий Вассерман киләсәк
ӨФӨ, 2014 йыл, 2 декабрь. /«Башинформ» мәғлүмәт агентлығы, Розалия Вәлиева/.
Профессиональ блоггингҡа, медиа һәм тематик продукттар блогтарына һәм инфотейнменгҡа арналған «НеФорум блогеров» тип аталған сара Өфөлә 13-14 декабрҙә уҙасаҡ.
Форум майҙансыҡтарында блогерлыҡ өлкәһенә һәм яңы медиаларға ҡағылышлы көнүҙәк темалар күтәреләсәк: профессиональ блоггинг, фәнде селтәрҙә популярлаштырыу, территорияларҙы интернет һәм блогерлыҡ өлкәһе ярҙамында алға этәреү. Был сараға Өфөгә Анатолий Вассермандың килеүе көтөлә. Ҡунаҡтар өсөн блог-турҙар әҙерләнә, Өфө өҫтөнән авиасәйәхәт, ҡаланың тарихи үҙәге, мәҙәни урындары буйлап экскурсия, күренекле өфөләр менән осрашыуҙар мөмкин.
«НеФорум блогеров» тигән сарала Башҡортостанға 150-ләп блогерҙың, селтәр журналистарының һәм медиа шәхестәрҙең, блогерлыҡ өлкәһе «йондоҙҙарының», Рәсәй һәм БДБ илдәренән әүҙем авторҙарҙың килеүе көтөлә.
Шулай уҡ унда социаль, медиа, интеграциялау процестарына тәьҫир итеүсе, ҡаланың, төбәктең, илдең көнүҙәк проблемаларын хәл итеүҙә ярҙам күрһәтеүсе урындағы блогерлыҡ өлкәһе, социаль медиа вәкилдәре буласаҡ.
Тулыраҡ – Башҡортостанда «Тере журнал» илсеһе Дмитрий Эйгенсондың блогында.


c: text/html

text:
Идёт приём заявок на самые массовые международные олимпиады проекта "Инфоурок"
Для учителей мы подготовили самые привлекательные условия в русскоязычном интернете:
1. Бесплатные наградные документы с указанием данных образовательной Лицензии и Свидeтельства СМИ;
2. Призовой фонд 1.500.000 рублей для самых активных учителей;
3. До 100 рублей за одного ученика остаётся у учителя (при орг.взносе 150 рублей);
4. Бесплатные путёвки в Турцию (на двоих, всё включено) - розыгрыш среди активных учителей;
5. Бесплатная подписка на месяц на видеоуроки от "Инфоурок" - активным учителям;
6. Благодарность учителю будет выслана на адрес руководителя школы.
Подайте заявку на олимпиаду сейчас - https://infourok.ru/konkurs
Международный конкурс по математике «Поверь в себя»
для учеников 1-11 классов и дошкольников с ЛЮБЫМ уровнем знаний
Задания конкурса по математике «Поверь в себя» разработаны таким образом, чтобы каждый ученик вне зависимости от уровня подготовки смог проявить себя.
Конкурс проходит полностью дистанционно. Это значит, что ребенок сам решает задания, сидя за своим домашним компьютером (по желанию учителя дети могут решать задания и организованно в компьютерном классе).
Подробнее о конкурсе - https://urokimatematiki.ru/
Һүҙҙәрҙең предметты, билдәне, эш-хәрәкәтте белдереүе
Маҡсаттар:
а)уҡыусыларҙың Бөйөк Ватан һуғышы һәм уның геройҙары тураһында белемдәрен арттырыу;
б)предметты белдереүсе һүҙҙәр темаһын нығытыу;
в)тыуған илгә һөйөү, ветерендарға ҡарата хөрмәт тәрбиәләү.
г) телмәр үҫтереү, шымартыу, байытыу.
Йыһазландырыу: компьютер, мультипроектор, магнитафон, дәреслектәр, , слайдтар.
Дәрес барышы
1.Ойоштороу моменты.
Һаумыһығыҙ, уҡыусылар! Әйҙәгеҙ әле бер-беребеҙҙе сәләмләп алайыҡ.
Бөгөн беҙҙә башҡорт теле
Яратам һине, телем!
Рәхмәт һиңә, һинең аша
Алам мин яҡшы белем!
Әйҙәгеҙ үҙебеҙҙе дәрескә әҙерләйек. Төҙ ултырҙыҡ, ҡулдарҙы дөрөҫ ҡуйҙыҡ.
Дәрестең маҡсатын әйтеү: Һеҙ был дәрескә тиклем олатайҙарығыҙ кеүек һуғышта ҡатнашҡан бер нисә яугирҙың батырлығы менән таныштығыҙ.
1) Ә бөгөн Советтар Союзы геройы исеменә лайыҡ булған яугирҙың батырлығы менән таныршырһығыҙ;
2) Һүҙлек байлығын тағы ла арттырырһығыҙ;
3) Ватандың, тыуған илдең ҡәҙерлелеген аңларһығыҙ;
2. Орфоэпик күнегеү
Әйҙәгеҙ,тиҙәйткесте ҡабатлап, телдәрҙе шымартып алайыҡ.
Кәк-күк-кәк-күк – саҡыра кәкүк, Кәк-күк-кәк-күк – ниндәй аяҙ күк. Рүк-рүк-рүк-рүк – туҡтама берүк, Үек-үек – донъябыҙ ожмах кеүек!
(балалар һөйләп туҡтағас, уҡытыусы һүҙе)
(ҡоштар тауышы) Көн аяҙ, ҡоштар һайрай.Тәбиғәттең йәшеллеккә күмелгән сағы. Кинәт, ҡоштар һайрауын танҡылар тауышы боҙҙо.(автоматтан атыу тауышы) Бөйөк Ватан һуғышы башланды.(Левитан тауышы) Ирҙәр, атайҙар, ағайҙар һуғыш яланына китте.
3. Әңгәмәләшеү аша яңы теманы өйрәнеү
- Уҡыусылар, һеҙҙең ҡайһыларығыҙҙың яҡындары һуғышта ҡатнашҡан?
- Һеҙ улар тураһында нимә беләһегеҙ?
- Нимәһе менән ҡурҡыныс һуң 1941йылдың 22июне? (БВҺ башлана) Дөрөҫ.
-Ә кем була һуң был ҡанлы һуғыштың сәбәпсеһе? Кем беренсе булып һуғыш иғлан итә? (Адольф Гитлер)СЛАЙД
-Дөрөҫ, бик күптәрҙе ҡанлы йәш түктереп, балаларҙы етем итеп 1941йылдың 22 июнендә Адольф Гитлер етәкселек иткән фашистар беҙҙең илгә һуғыш башлай. Барлыҡ ирҙәр һуғышҡа китеп бөтә. Бөтөн ауырлыҡ, аслыҡ-яланғаслыҡ тылда ҡалған ҡатын-ҡыҙ һәм балалар иңенә төшә.Сөнки уларға үҙҙәре эшләйәсәк эштәрҙе лә, ирҙәр эшләргә тейеш ауыр эште атҡарыға ла, һуғышҡа оҙатыу өсөн ҡоралдар ҙа, кейем-һалымдар ҙа етештерергә тура килә. СЛАЙД
- Ә был ҡәһәрле һуғыш 1418 көн бара. Ошо 1418 көн ҡан ҡойошта яҡынса 27 000 000 кеше һәләк була. Был күрһәткес яҡынса ғына, ә һуғыш арҡаһында аслыҡтан үлгәндәр, тыумай ҡалғандар, хәбәрһеҙ юғалғандарҙы ла иҫәпкә алһаҡ, был һандар күпкә юғары булыр ине.
Беҙҙең илен яратҡан, ҡурҡыу белмәҫ яугир олатайҙарыбыҙ "Илебеҙ бөйөк!Ләкин сигенергә урын юҡ!!!” тигән һүҙҙәр менән үҙҙәрен аямай һуғыша. (СЛАЙДТАР)
4.Һүҙлек эше
Уҡыусылар, һеҙ аңлайһығыҙмы "Фашист илбаҫарҙары” тигән һүҙҙе?Әйҙәгеҙ һүҙлек өҫтөндә эшләп алабыҙ.
Фашист илбаҫарҙары - фашисткие захватчики
Бөйөк- Великая
Ватан- отечественная
Һуғыш –война
Уҡсылар девизияһы – стрелковая дивизия
Яугир – боец, воин
Ҡәҙерле уҡыусылар, әйҙәгеҙ әле ошо урында туҡталып, Тыуған илебеҙ өсөн йәнен аямай көрәшкән Бөйөк Ватан һуғышы геройҙарын барлап үтәйек. ( СЛАЙДТАР ҡарау) (З.Үтәғолов хаҡында слайдты ҡарағанда бирелә торған мәғлүмәт “Алыш тынып торған арала Зөбәй Үтәғолов һуңғы хатын яҙып, көлгә күмә.Ул хат үҙенең улына яҙылған була.
Ҡәҙерле улым Рөстәм!
Был хатты һин уҡығанда,бик күп йылдар үткән булыр,һуғыш бөтөп,азат ителгән ерҙә яңынан бәхетле һәм шатлыҡлы тормош сәскә атыр.Һин кескәй генә сағыңда,бишектә йылмайып йоҡлап ятҡанда,беҙ һөйөклө әсәйең менән һин бәхәтле булырһың тип уйланыҡ.Мин һинең тәүге әйткән һүҙҙәреңә,тәүге фекерҙәреңә сикһеҙ шатлана инем. Оҙаҡламай ауыр һуғыш көндәре башланды.Һин әсәйең менән Өфөлә ҡалдың.Ә мин, башҡа йөҙләгән,меңләгән атайҙар кеүек,фронтҡа киттем. Мин әле ауыр йәрәхәтләндем.Ләкин һин,минең яратҡан улым,сәскә атҡан азат илдә йәшәрһең,һәм үҙеңдең атайың өсөн һиңә ҡыҙарырға тура килмәҫ,тигән тәрән ышаныс менән үләм.Һиң һуңынан ғорурлыҡ менән: Атайым буласаҡ бәхет өсөн көрәштә антына һәм Ватанына тоғро булып үлде,- тип әйтә алырһың.Фашистарға ҡаршы аяуһыҙ көрәштә мин үҙ ҡаным менән һиңә бәхетле тормошҡа хоҡуҡ яуланым.Әгәр инде һөйөклө Ватаныңа дошман янаһа,үҙ атайыңа лайыҡ бул.Ватаның өсөн ғүмереңде ҡыҙғанма. Һине үбәм,ҡәҙерле улым. Һинең атайың Зөбәй.15 ғинуар,1943 йыл.”)
5. Дәреслек менән эшләү.
Китаптарыбыҙҙың 108-се битен асайыҡ әле, бында Шайморатов генерал хаҡында мәғлүмәт бирелгән.(Сылбырлы уҡыу, һорауҙарға яуап биреү)
6.Ял минуты
7.Грамматик теманы өйрәнеү.
Иҫкә төшөрөп үтәйек әле:
Кем?нимә? яуап биргән һүҙҙәр аҫтына бер һыҙыҡ, ни эшләй? Һорауына яуап биргән һүҙҙәр ике, ә ниндәй? яуап биргәндәре аҫтына тулҡынлы һыҙыҡ һыҙабыҙ.
Ә хәҙер һөйләмде күсереп яҙабыҙ һәм һүҙҙәрҙең аҫтына һыҙып сығабыҙ
Миңлеғәли Минһаж улы Шайморатов ярлы башҡорт ғаиләһендә тыуып үҫкән.
8.Теманы өйрәнеүҙе дауам итеү
Ручкаларҙы урынына һалдыҡ, дөрөҫ ултырҙыҡ. Темабыҙҙы дауам итәйек. Яугирҙарҙың батырлығы онотолмай, уларҙың исемдәре мәңгеләштерелгән: төрлө музейҙар, парктар асылған, һәйкәлдәр ҡуйылған. (СЛАЙД)
9. Йомғаҡлау.
Шулай итеп, беҙ ниндәй ваҡытты өйрәндек? Үҙебеҙ өсөн ниндәй фәһем алдыҡ? Нимәләр белдек?
Тимәк, Ерҙә йәшәгән һәр кемгә лә иң мөһиме – Тыныслыҡ! Бөгөнгө матур, тыныс тормошта йәшәүебеҙ менән беҙ һуғышта баш һалған олатайҙарыбыҙға, Еңеү яҡынлаштырырға көстәрен йәлләмәгән өләсәйҙәребеҙгә бурыслыбыҙ, улар алдында баш эйәбеҙ!
Тыныс булһын аяҙ күгебеҙ,
Нур бөркөһөн көләс йөҙөбөҙ!
Хужалары илдең үҙебеҙ,
Берҙәмлектә беҙҙең көсөбөҙ!!!
10.Өй эше
152-се күнегеү. Күсереп яҙып килергә.
11.Баһалау
Дәресебеҙ тамам, һау булығыҙ
Самые низкие цены на курсы профессиональной переподготовки и повышения квалификации!
Предлагаем учителям воспользоваться 50% скидкой при обучении по программам профессиональной переподготовки.
После окончания обучения выдаётся диплом о профессиональной переподготовке установленного образца (признаётся при прохождении аттестации по всей России).
Обучение проходит заочно прямо на сайте проекта "Инфоурок".
Начало обучения ближайших групп: 18 января и 25 января. Оплата возможна в беспроцентную рассрочку (20% в начале обучения и 80% в конце обучения)!
Подайте заявку на интересующий Вас курс сейчас: https://infourok.ru/kursy
УЖЕ ЧЕРЕЗ 10 МИНУТ ВЫ МОЖЕТЕ ПОЛУЧИТЬ ДИПЛОМ
от проекта "Инфоурок" с указанием данных образовательной лицензии, что важно при прохождении аттестации.
Если Вы учитель или воспитатель, то можете прямо сейчас получить документ, подтверждающий Ваши профессиональные компетенции. Выдаваемые дипломы и сертификаты помогут Вам наполнить собственное портфолио и успешно пройти аттестацию.
Список всех тестов можно посмотреть тут - https://infourok.ru/tests

robotstxt: allowed

filter: keep


text:
Башҡортостан Рәсәйҙең иң күп уҡыусы 20 төбәге иҫәбенә инде Фото: Олег Яровиков
Башҡортостан Рәсәйҙең иң күп уҡыусы 20 төбәге иҫәбенә инде
Башҡортостан Рәсәйҙең иң күп уҡыусы 20 төбәге иҫәбенә инде Фото: Олег Яровиков
ӨФӨ, 2015 йыл, 19 ноябрь. /«Башинформ» мәғлүмәт агентлығы, Ләйлә Аралбаева/.
Башҡортостан Рәсәйҙең иң күп уҡыусы 20 төбәге иҫәбенә инде. Был хаҡта республика Мәҙәниәт министрлығының матбуғат хеҙмәте хәбәр итә.
«Рәсәйҙең әҙәби флагманы» исеменә лайыҡ булыу өсөн 20 төбәк: Башҡортостан, Бүрәт, Мари Иле, Саха (Яҡут), Сыуашстан республикалары, Мәскәү, Санкт-Петербург, Әстрхан, Вологда, Киров, Кострома, Курск, Мурманск, Новгород, Орлов, Һарытау, Тверь, Ульяновск өлкәләре, Ненец автономиялы округы, Хабаровск крайы көс һынаша.
«Юғары статистик күрһәткестәрҙән тыш, төбәктәр 2014-2015 йылдарҙа тормошҡа ашырылған үҙенсәлекле ижади, инновациялы әҙәби проекттарын тәҡдим итте», — тип билдәләнеләр ойоштороусылар.
«Иң күп уҡыусы төбәк» конкурсы Рәсәй субъекттары араһында тәүге тапҡыр уҙғарыла һәм илдә Әҙәбиәт йылын үткәреү буйынса мөһим сараларҙың береһе булып тора. Конкурсты ойоштороусылар — Рәсәй Китап сығарыусылар союзы һәм Матбуғат һәм киң коммуникациялар буйынса федераль агентлыҡ.
«Рәсәйҙең әҙәби флагманы» исеменә лайыҡ булған иң күп уҡыусы төбәк 2016 йылда Рәсәйҙең иң күп уҡыусы баш ҡалаһы буласаҡ. Еңеүсе 27 ноябрҙә Мәскәүҙә бүләкләү тантанаһында иғлан ителәсәк.


text:
Фото:
Бөрө лагеры балалар йорттарында тәрбиәләнеүселәрҙе ҡабул итте
Фото:
Бөрө районында «Виктория» Балалар хәйриә фонды ярҙамында өс йыл буйына реконструкция алып барғандан һуң ҡаланан ситтәге «Соколенок» лагерын асыу тантанаһы үтте. Халыҡ-ара балаларҙы яҡлау көнөндә танымаҫлыҡ булып үҙгәргән “Соколенок” Башҡортостан һәм Силәбе өлкәһе балалар йорттарында тәрбиәләнеүселәрҙән торған беренсе сменаны ҡабул итте. 85 бала яңы төҙөлгән, бөтә кәрәкле коммуникациялар, заманса мебель һәм сантехника менән йыһазландырылған 5 уңайлы корпуста урынлаштырылды. Лагерҙа заманса ҡорамалдар менән йыһазландырылған ашхана һәм медицина пункты, спорт майҙансығы төҙөлгән.
Яңы миҙгелдә “Соколенок” бөтә Рәсәйҙән 300-ҙән ашыу бала ҡабул итәсәк. Балалар йорттарында тәрбиәләнеүселәр ял итеү генә түгел, “Виктория” фонды һәм Бөрө балалар йорто педагогтары тарафынан әҙерләнгән ҡыҙыҡлы һәм танып белеү программаларында ҡатнаша аласаҡ.
Ата-әсә һөйөүенән мәхрүм балаларға ярҙам фонды – «Виктория» балалар фонды 2004 йылдың ноябрендә төҙөлгән. Был ваҡыт эсендә уның хеҙмәткәрҙәре Рәсәй Федерацияһының 45 төбәгенән балаларға һәм ғаиләләргә ярҙам күрһәткән. 2009 йылда 300-ҙән ашыу балалар йортонан 6,5 меңгә яҡын бала Фондтан ярҙам алған.


text:
Башҡортостан Президенты: «2018 йылға мәҙәниәт хеҙмәткәрҙәренең эш хаҡы икеләтә арттырыласаҡ»
— Мәҙәниәт өлкәһе хеҙмәткәрҙәренең эш хаҡын арттырыу мөһим мәсьәлә булып тора. Беҙҙең алда 2018 йылға уларҙың хеҙмәт хаҡын иҡтисад буйынса уртаса кимәлгә еткереү, йәғни биш йыл эсендә уны икеләтә арттырыу бурысы тора, — тине Башҡортостан Президенты, БР Дәүләт Йыйылышы – Ҡоролтайға йыллыҡ Мөрәжәғәтнамәһе менән сығыш яһап. – Һәм был бурысты алдағы йылдан эҙмә-эҙлекле үтәй башлаясаҡбыҙ. Мәҙәниәт хеҙмәткәрҙәрен торлаҡ менән тәьмин итеү йәһәтенән дә эшләйәсәкбеҙ. 2013 йылда улар өсөн фатирҙар һатып алыуҙы ҡушып финанслауға 50 миллион һумдан да кәм булмаған сумма бүлергә һәм бындай тәжрибәне йыл һайын ҡулланырға тәҡдим итәм.
Рөстәм Хәмитов мәҙәниәт учреждениеларының матди базаһын нығытыу, биналарҙы ремонтлау, сәхнә ҡорамалдарын һатып алыу кәрәклеген билдәләне. Байтаҡ средстволар «Нефтсе» мәҙәниәт һарайын, Конгресс-холды, Башҡорт дәүләт опера һәм балет театрын заманса йыһазландырыуға йүнәлтеләсәк. Нестеров исемендәге Башҡорт дәүләт художество музейы комплексын реконструкциялау, шулай уҡ Башҡорт дәүләт ҡурсаҡ театрының яңы бинаһын проектлау һәм төҙөү планлаштырыла. Район мәҙәниәт һарайҙарын, ҡала һәм ауыл клубтарын яңыртыу буйынса эште дауам итергә кәрәк.
Төбәк башлығы иҫәпләүенсә, район мәҙәниәт учреждениеларының матди базаһы насар хәлдә.
— Ошо сәбәпле уларҙа халыҡ коллективтары, үҙешмәкәр театрҙар, оркестрҙар эшмәкәрлеге йыш ҡына туҡтап ҡала. Муниципалитеттар был эшмәкәрлекте тергеҙергә, урындарҙа бындай күренештәргә юл ҡуймаҫҡа тейеш, — тип һыҙыҡ өҫтөнә алды Рөстәм Хәмитов.
Башҡортостан Президенты республиканың Мәҙәниәт министрлығына балалар музыка мәктәптәрен яңы, сифатлы музыка ҡоралдары менән тәьмин итеү буйынса программа әҙерләргә ҡушты.


text:
Александр Давидович Паралимпия-2014-тә тағы ла бер «бронза» яуланы Фото: Фотобанк РИА Новости
Александр Давидович Паралимпия-2014-тә тағы ла бер «бронза» яуланы
Александр Давидович Паралимпия-2014-тә тағы ла бер «бронза» яуланы Фото: Фотобанк РИА Новости
Сочиҙа ҡышҡы Паралимпия уйындары-2014-тә «ултырып» категорияһында спортсылар араһында 15 километрға биатлон ярышы тамамланды.
Бишенсе алтын миҙалды, бөтә дүрт этаптарҙа хатаһыҙ атып һәм иң яҡшы тиҙлек күрһәтеп, Рәсәйҙән Роман Петушков яуланы.
Бөтә пьедестал – рәсәйлеләрҙеке. Икенсе урында, ике хата менән Петушковтан ике минут 4,9 секундҡа артта ҡалып, Григорий Мурыгин.
Был Уйындарҙа Башҡортостан вәкиле Александр Давидович икенсе «бронза»ны алды. Ул «таҙа» атты, әммә Мурыгиндан аҡрыныраҡ хәрәкәт итеп, унан 20 секундҡа ҡалышты.
Шулай итеп, Башҡортостан копилкаһы алтынсы миҙал менән тулыланды – ике «алтын», бер «көмөш» һәм өс «бронза» (уларҙың икәүһе – Давидовичтан).
Рәсәй йыйылмаһы, илленән ашыу миҙал яулап, ҙур айырылыу менән Паралимпия-2014-тә беренселектә.


text:
Фото:
Рөстәм Хәмитов Стәрлетамаҡта хоккей командаһы ойошторорға тәҡдим итте
Фото:
Рөстәм Хәмитов Стәрлетамаҡта хоккей командаһы төҙөргә тәҡдим итте. Әлегә тиклем бындай команда булманы, сөнки күнекмәләр өсөн шарттар юҡ ине; тиҙҙән бөтә кәрәкле нәмәләр булдырылырға тейеш. 2011 йыл аҙағына төҙөүселәр боҙ һарайын файҙаланыуға тапшырырға вәғәҙә итә.
Бөгөн уны төҙөү барышы менән республика башлығы танышты. Проекттың смета хаҡы –780 миллион һумдан ашыу. Хәҙерге ваҡытта 30 проценты, йәғни 387 миллионы үҙләштерелгән, шуның 187 миллион һумы – республика бюджетынан.
Хәҙер төҙөүселәрҙең төп бурысы – йылы биреү һәм ҡышын бина эсендә монтаж эштәре алып барыу өсөн «ҡумта» төҙөү.
Стәрлетамаҡтың Көньяҡ-Көнбайыш районында 2500 урынлыҡ боҙ аренаһы менән физкультура-спорт комплексын төҙөү 2007 йылда башланғайны; уны «Стәрлетамаҡтөҙөлөш» яуаплылығы сикләнгән йәмғиәте алып бара.
Боҙ һарайы 18 метр бейеклегендәге ике ҡатлы каркас конструкциялы бинанан ғибәрәт. Ул ике блокка бүленгән: 2500 тамашасыны һыйҙырырлыҡ боҙ аренаһы һәм 500 тамашсыға универсаль спорт залы.
Һарайҙа спорттың төрлө төрҙәре буйынса секциялар эшләйәсәк. Рөстәм Хәмитов, бында шорт-трек буйынса күнекмәләр ойоштороға мөмкин, тип иҫәпләй.


text:
Азамат Юлдашбаев «Башҡортостан» гәзитенең директоры итеп тәғәйенләнде
ӨФӨ, 2015 йыл, 29 сентябрь. /«Башинформ» мәғлүмәт агентлығы, Ләйлә Аралбаева/.
«Башҡортостан» ижтимағи-сәйәси гәзите коллективын яңы директор — шағир һәм әҙәби тәнҡитсе Азамат Юлдашбаев менән таныштырҙылар.
Азамат Рәмил улы Юлдашбаев 1964 йылдың 10 октябрендә Ейәнсура районының Саҙалы ауылында тыуған. Стәрлетамаҡ педагогия институтының филология факультетын тамамлаған. Ейәнсура районында уҡытыусы, гимназия директоры булып эшләгән. 1996 йылда «Йыл уҡытыусыһы» республика конкурсында еңеү яулай.
Өфөгә күскәс, «Йәшлек» гәзитендә хәбәрсе булып эшләй, «Сатҡы» хикәйәләр конкурсында еңеп сыға. Шиғырҙары республика матбуғатында баҫыла башлай, 2003 йылда ул Бәләбәйҙә уҙғарылған «Илһам шишмәләре» шиғриәт фестивалендә «Йыл шағиры» тип таныла. Хикәйәләр авторы булараҡ, Василий Шукшин исемендәге Бөтә Рәсәй әҙәби конкурсы лауреаты. 2008 йылда «Шоңҡар» журналының баш мөхәррире булып эшләй башлай. Башҡортостан Яҙыусылар союзы рәйесе урынбаҫары була, 2011 йылда уның рәйесе итеп һайлана.
«Башҡортостан» республика гәзитенә тәғәйенләнгәнсе — «Ватандаш» журналының баш мөхәррире.


text:
Башҡортостанда «Өс мөйөшлө һалдат хаттары» акцияһы старт ала
ӨФӨ, 2015 йыл, 11 февраль. /«Башинформ» мәғлүмәт агентлығы, Ләйлә Аралбаева/.
15 февралдә Башҡортостанда Бөйөк Ватан һуғышында Еңеүҙең 70 йыллығына арналған «Өс мөйөшлө һалдат хаттары» акцияһы башлана.
Акция республика Хәрби Дан музейы сайтында фронт хаттарының мәғлүмәт ресурсын булдырыу маҡсатында уҙғарыла. Унда ғаилә архивтарында һаҡланған өс мөйөшлө хаттарҙың сканер аша үткәрелгән күсермәләре һәм автор хаҡында белешмә урынлаштырыласаҡ.
Бөйөк Ватан һуғышы осоро хаттарын һаҡлаған кешеләр тарихты һаҡлауға үҙ өлөшөн индерә ала. Акцияла ҡатнашыу өсөн өс мөйөшлө хат авторы тураһында мәғлүмәт битен тултырып, frontovoe_pismo@mail.ru электрон почтаһына хаттарҙың күсермәләрен ебәрергә кәрәк.
Материалдар 2015 йылдың 22 июненә тиклем ҡабул ителә. Мәғлүмәт битен тултырыу формаһы музейҙың сайтында бирелгән. Белешмә өсөн телефон: (347) 260-44-64, 260-44-16.


text:
Рөстәм Хәмитов Ырымбур өлкәһе губернаторы Юрий Берг менән осрашты Фото: Башҡортостан Башлығының матбуғат хеҙмәте
Рөстәм Хәмитов Ырымбур өлкәһе губернаторы Юрий Берг менән осрашты
Рөстәм Хәмитов Ырымбур өлкәһе губернаторы Юрий Берг менән осрашты Фото: Башҡортостан Башлығының матбуғат хеҙмәте
ӨФӨ, 2016 йыл, 27 сентябрь. /«Башинформ» мәғлүмәт агентлығы, Александр Смирнов/.
26 сентябрҙә Өфөлә Башҡортостан Башлығы Рөстәм Хәмитов Ырымбур өлкәһе губернаторы Юрий Берг менән осрашты.
Осрашыу барышында төбәк-ара бәйләнештәрҙе нығытыу, сауҙа-иҡтисади хеҙмәттәшлек мәсьәләләре ҡаралды. Шулай уҡ сәнәғәтте үҫтереүгә һәм энергетика хәүефһеҙлеген тәьмин итеүгә йүнәлтелгән берлектәге проекттарҙы тормошҡа ашырыу мөмкинлектәре тикшерелде.


text:
Башҡортостанда майҙандарҙың 20 процентына элиталы орлоҡтар сәселәсәк — Ауыл хужалығы министрлығы Фото: Андрей Старостин
Башҡортостанда майҙандарҙың 20 процентына элиталы орлоҡтар сәселәсәк — Ауыл хужалығы министрлығы
Башҡортостанда майҙандарҙың 20 процентына элиталы орлоҡтар сәселәсәк — Ауыл хужалығы министрлығы Фото: Андрей Старостин
ӨФӨ, 2015 йыл, 16 март. /«Башинформ» мәғлүмәт агентлығы, Юлия Антипина/.
Башҡортостанда майҙандарҙың 20 процентына элиталы орлоҡ сәсеү планлаштырыла, тип хәбәр иттеләр республиканың Ауыл хужалығы министрлығынан. Был орлоҡ фондын яңыртырға һәм уңдырышлылыҡ күрһәткестәрен яҡшыртырға мөмкинлек бирәсәк. Бөгөнгө көндә яҙғы сәсеүгә 35 тонна элиталы орлоҡ һалынған. Ошо йүнәлештә эш дауам итә. Элиталы орлоҡтарҙың күбеһе Саҡмағош (7,01 мең тонна), Илеш (5,77), Ауырғазы (4,96) райондарында тупланған.
Башҡортостанда яҙғы сәсеүгә 296 мең тонна орлоҡ һалынған.
Страховкалау фондына 29 мең тонна орлоҡ һалынған, был пландың 64 проценты, күсмә фондҡа — 77 мең тонна ужым культуралары орлоғо, йәки пландың 70 проценты. Күп йыллыҡ үләндәр буйынса план 5 процентҡа арттырып үтәлгән — 2203 тонна орлоҡ һалынған.


text:
Фото:
Бөгөн Рәсәйҙә иҫтәлекле тимер аҡсаларҙың ике яңы төрө донъя күрҙе
Фото:
Бөгөн тимер аҡсаларҙың яңы төрҙәре әйләнешкә инде. 30 июндә Рәсәй банкы «Хәрби дан ҡалалары» — «Курск» һәм «Орел» серияһындағы иҫтәлекле тимер аҡсаларҙың ике төрөн әйләнешкә сығарҙы, тип хәбәр итә РФ Үҙәк банкыһының Сит ил һәм ижтимағи бәйләнештәре департаменты.
Тәңкәләрҙең ике төрөнөң дә номиналы 10 һум, улар һары төҫтәге ҡыйбат булмаған металдан эшләнгән. Уларҙың уң яғы бер иш: унда «Рәсәй банкы» яҙыуы, аҡса номиналы һәм аҡса һуғыу йылы күрһәтелгән. Тәңкәләрҙең икенсе яғында береһендә Курск ҡалаһының гербы төшөрөлгән, түңәрәкләтеп «Хәрби дан ҡалалары» һәм «Курск» яҙыуҙары эшләнгән. Икенсеһендә тейешенсә Орел ҡалаһының гербы һәм «Хәрби дан ҡалалары» һәм «Орел» яҙыуҙары эшләнгән.
Тимер аҡсалар эмиссия программалары сиктәрендә һәр береһе 10 миллион дана менән сығарылған һәм түләүҙәрҙең бөтә төрҙәрендә лә ҡабул ителергә тейеш.


text:
«Газпром нефтехим Салауат» менән «Каустик» йәмғиәттәре хеҙмәттәшлегенә Башҡортостан Хөкүмәте патронатлыҡ итә
Бығаса хәбәр ителеүенсә, 20 апрелдә Башҡортостан Республикаһы Хөкүмәте Йортонда «Газпром нефтехим Салауат» асыҡ акционерҙар йәмғиәте менән «Каустик» асыҡ акционерҙар йәмғиәте араһында этилен ташыу буйынса оҙайлы килешеүҙең төп шарттары тураһында Протоколға ҡул ҡуйылды.
Яҡтар яҡан арала биш йылға этилен поставкалау буйынса оҙайлы килешеү төҙөү һәм уны артабан оҙайтыу мөмкинлеге тураһында һөйләшеп килеште. Этилен һатыу күләме йылына кәмендә 95 мең тонна тәшкил итәсәк, шул уҡ мәлдә «Газпром нефтехим Салауат» асыҡ акционерҙар йәмғиәте был күләмде 100 мең тоннаға еткерергә тырышасаҡ, тип хәбәр итә БР Хөкүмәтенең матбуғат хеҙмәте.
Был хәлдәргә БР Хөкүмәте Премьер-министры урынбаҫары – иҡтисади үҫеш министры Владимир Балабанов аңлатма бирә.
— Әлеге ваҡытта «Газпром нефтехим Салауат» асыҡ акционерҙар йәмғиәте менән «Каустик» асыҡ акционерҙар йәмғиәте араһында биш йыллыҡ контрактҡа ҡул ҡуйыу буйынса эштәр алып барыла. Башҡортостан Хөкүмәтендә был документҡа ҡул ҡуйыу өсөн һәр яҡлап ярҙам буласаҡ. Ошоға бәйле киң мәғлүмәт сараларындағы ҡайһы бер мәҡәләләр һәм «кодланған хаттар» аптырашта ҡалдыра. Бындай раҫланмаған факттар нигеҙендәге мәҡәләләр оҙайлы договорҙы өҙөүгә йүнәлтелгән. Был тема буйынса артыҡ ажиотаж тыуҙырыуҙы зыянлы тип иҫәпләйем. «Газпром нефтехим Салауат» һәм «Каустик» йәмғиәттәре хужалыҡ бәхәсен хәл итеү яҡлы. Улар быны рәсми рәүештә раҫланы, — тип белдерҙе вице-премьер.


text:
Төньяҡ-Көнбайыш федераль округ
Төньяҡ-Көнбайыш федераль округ — Рәсәйҙең европа өлөшөнөң төньяғында урынлашҡан административ ойошма. 2000-се йылдың 13-сө майында Рәсәй Федерацияһының президенты указы менән ойошторолған. Рәсәйҙең европа өлөшөнөң төньяғында һәм төньяҡ-көнбайышында урынлашҡан һәм үҙ эсенә 11 Рәсәй Федерацияһының субъектрын индерә:Карелия һәм Коми республикалары, Архангельск, Вологда, Мурманск, Ленинград, Новгород, Псков, Калининград өлкәләре, Ненец автономиялы округы, Санкт-Петербург ҡалаһы. Федераль кимәлдәге ҡала Санкт-Петербург округтың үҙәге булып булып тора.
Төньяҡ-Көнбайыш федераль округ отошло геополитик урын алып тора — Финляндия, Норвегия, Польша, Эстония, Латвия, Литва, Белорусь менән сикләшә, Балтик, Аҡ, Баренцев, Ҡыҙыл диңгеҙҙәренә сығыш бар.
Округ территорияһы Рәсәй Федерацияһының 9,8% майҙанын биләй.
Төньяҡ-Көнбайыш федераль округта 2009 й. 1 ғинуарына ҡарата халыҡ һаны — 13 462 000 кеше[1] (Рәсәй халҡының 9,5 %). Ҡалала йәшәүселәр төп халыҡ булып тора.
Йөкмәткеһе
Хоҡуҡи-административ торошо[үҙгәртергә | вики-тексты үҙгәртергә]
Федераль округ Рәсәй Федерацияһының административ берәмеге булып иҫәпләнмәй, йәғни Рәсәй Федерацияһының субъекты түгел[2].
Эре ҡалалары[үҙгәртергә | вики-тексты үҙгәртергә]
- Санкт-Петербург
- Калининград
- Архангельск
- Череповец
- Мурманск
- Петрозаводск
- Вологда
- Сыктывкар
- Бөйөк Новгород
- Псков
- Северодвинск
- Ухта
- Бөйөк Луки
- Гатчина
- Воркута
- Печора
- Котлас
Округтың составы[үҙгәртергә | вики-тексты үҙгәртергә]
Иҡдисады[үҙгәртергә | вики-тексты үҙгәртергә]
Ненец автономиялы округында, Комиҙың байтаҡ өлөшөндә, Архангельскиҙың төньяғында һәм Мурманск өлкәләрендә болансылыҡ, ҡиммәт тиреле йәнлеккә һунар һәм балыҡсылыҡ таралған. Карелияла, Комиҙың көньяғында һәм Архангельск өлкәләрендә шулай уҡ һөтлө малсылыҡ (эре мөгөҙлө мал) урындары менән игенселек бар.
Урман, ағас эшкәртеү һәм целлюлоза-ҡағыҙ сәнәғәттәре округта төп сәнәғәт төрҙәре булып тора. Сеймал табыу сәнәғәтенән Комилағы нефть сәнәғәтен, Мурманск өлкәһендә тимер һәм никель рудаларын сығарыу, Карелияның көньяғында мәрмәр, һәм Ленинград, Новгород һәм Вологда өлкәләрендә торф сығарыу тураһында әйтеп китеү мөһим.
Халҡы һәм милли составы[үҙгәртергә | вики-тексты үҙгәртергә]
Дөйөм бөтә рәсәй халыҡ иҫәбенә (2002 йылдың 9 октябры) ҡарағанда, Төньяҡ-Көнбайыш федераль округында 13 974 466 кеше йәшәй, йәғни Рәсәйҙең 9,63% халҡын тәшкил итә. Санкт-Петербург һәм Ленинград өлкәһе халыҡтың яртыһын тиерлек тәшкил итә. Бөтә ҡалған халыҡ аҙ уранлашҡан ҙур региондарҙа йәшәй. Милли состав:
- Урыҫтар — 12 002 788 кеше (85,89 %)
- Үҙ милләтен күрһәтмәгән кешеләр — 453 193 кеше (3,24 %)
- Украиндар — 377 456 кеше (2,7 %)
- Комиҙар — 267 607 кеше (1,91 %)
- Белорустар — 235 038 кеше (1,69 %)
- Татарҙар — 84 685 кеше (0,61 %)
- Карелдар — 73 611 кеше (0,53 %)
- Әрмәндәр — 46 271 кеше (0,33 %)
- Әзербайджандар — 44 452 кеше (0,32 %)
- Еврейҙар — 43 836 кеше (0,31 %)
- Немцтар — 30 030 кеше (0,21 %)
- Финдар — 27 947 кеше (0,2 %)
- Сыуаштар — 26 608 кеше (0,19 %)
- Литвалылар — 21 027 кеше (0,15 %)
- Сиғандар — 18 790 кеше (0,13 %)
- Поляктар — 17 684 кеше (0,13 %)
Төньяҡ-Көнбайыш федераль округтағы президенттың тулы хоҡуҡлы вәкилдәре[үҙгәртергә | вики-тексты үҙгәртергә]
- Виктор Васильевич Черкесов 2000 йылдың 18 майынан башлап 2003 йылдың 11 мартыны тиклем
- Валентина Ивановна Матвиенко 2003 йылың 11 мартынынан башлап 2003 йылдың 1 ноябрь айына тиклем
- Илья Иосифович Клебанов 2003 йылдың 25 ноябрь айынан башлап
Төп хәрби объекттар[үҙгәртергә | вики-тексты үҙгәртергә]
- Плесецк космодромы (Архангельск өлкәһе);
- Ядерлы һынау үткәреү полигоны (Яңы Ер);
- Балтик һәм Төньяҡ флоттар хәрби-диңгеҙ базалары;
- Санкт-Петербург тирәләй һауанан килгән һөжөмгә ҡаршы торош войско түңәрәге
- «Дарьял» радиолокация станцияһы Печорала.
Иҫкәрмәләр[үҙгәртергә | вики-тексты үҙгәртергә]
- ↑ Российский статистический ежегодник — 2009 г. Численность населения по субъектам Российской Федерации
- ↑ Российская Федерация состоит из республик, краев, областей, городов федерального значения, автономной области, автономных округов — равноправных субъектов Российской Федерации (Конституция РФ, ст.5, п.1)


text:
Кешелек потенциалын үҫтереү тураһында доклад презентацияланасаҡ
9 июндә Өфөлә, Конгресс-холда, Берләшкән Милләттәр Ойошмаһы Үҫеш программаһының Рәсәй Федерацияһындағы вәкиллеге ярҙамында сығарылған Рәсәйҙә беренсе төбәк Докладын — Башҡортостан Республикаһында кешелек потенциалын үҫтереү тураһында докладты презентациялау үткәреләсәк.
Башҡортостан Республикаһында кешелек потенциалын үҫтереү тураһында доклад БР Фәндәр академияһының Социаль һәм сәйәси тикшеренеүҙәр үҙәге, республиканың башҡа төп ғилми үҙәктәре авторҙары коллективы тарафынан әҙерләнгән. Докладты әҙерләүҙә М.В. Ломоносов исемендәге Мәскәү дәүләт университеты һәм БМО Үҫеш программаһының Рәсәй Федерацияһындағы вәкиллеге эксперттары һәм фәнни консультанттары әүҙем ҡатнашты.
Авторҙар коллективы кешелек потенциалын үҫтереү концепцияһына ярашлы Башҡортостан Республикаһында һәм республиканың айырым социаль-иҡтисади райондарында кешелек үҫешенең төп күрһәткестәренә һәм индикаторҙарына анализ яһаны.
Был көндө Башҡортостан Республикаһы Хөкүмәте менән БМО Үҫеш программаһының Рәсәй Федерацияһындағы вәкиллеге араһында хеҙмәттәшлек тураһында Килешеүгә ҡул ҡуйырға планлаштырыла.


text:
Фото:
Өфө Ҡыш бабайҙың тыуған көнөн билдәләйәсәк
Фото:
18 ноябрҙә Рәсәйҙә рәсми рәүештә Ҡыш бабайҙың тыуған көнө билдәләнә. Тылсымсының йәше аныҡ ҡына билдәле түгел, әммә ике меңдән ашыу булыуы раҫ. Уның тыуған көнөн балалар үҙҙәре уйлап тапҡан. Күҙәтеүҙәр буйынса, был көндө Ҡыш бабайҙың тыуған ере – Великий Устюгта сатлама һыуыҡтар башлана һәм ҡыш үҙ көсөнә инә.
Тылсымсы бабайҙың тыуған көнөн билдәләүҙә Өфө лә ситтә ҡалмаясаҡ. Был көндө, Ҡала үҫеше йәмәғәт фондының «Ҡыш бабайға хат» балалар хәйриә проекты сиктәрендә, тылсымсы 17-се ҡала балалар клиник дауаханаһындағы сабыйҙарға барасаҡ. Программала – уйындар, конкурстар һәм Ҡыш бабай бүләктәре.
Шулай уҡ йома, 18 ноябрҙә, «Ғаилә» сауҙа-күңел асыу комплексында ҙур байрам үтәсәк. Сараға Өфөлә йәшәүсе балалар саҡырыла. Сабыйҙарҙы Ҡыш бабай ҡатнашлығындағы уйын программаһы көтә. Сарала баш ҡаланың балалар коллективтары сығыш яһаясаҡ.


text:
Торлаҡ-коммуналь хужалыҡ фонды генераль директоры Константин Цицин Башҡортостанда аҙ ҡатлы торлаҡ етештереү менән танышты
Генераль директор Константин Цицин етәкселегендә Торлаҡ-коммуналь хужалыҡты реформалаштырыуға булышлыҡ итеү фонды дәүләт корпорацияһының эш төркөмө Өфөлә әле төҙөлөүсе эконом кластағы аҙ ҡатлы йорттар етештерәсәк заводта булды, шулай уҡ Завод урамындағы энергияны һөҙөмтәле файҙаланыусы аҙ ҡатлы эксперименталь йорт төҙөлөшөнөң барышы менән танышты.
«Үҙ йортом» яуаплылығы сикләнгән йәмғиәтенең эконом класындағы аҙ ҡатлы йорттарҙы сәнәғәт күләмендә етештерәсәк заводта әлеге ваҡытта ҡорамалдарҙы монтажлау алып барыла. Фондтың йәмәғәтселек менән бәйләнеш буйынса идаралығынан хәбәр итеүҙәренсә, эш төркөмө вәкилдәренә эконом кластағы аҙ ҡатлы йорттар производствоһын күрһәткәндәр. Бындай йорттар технологияһының нигеҙе булып панелдәр тора. Үҙенең составы буйынса панелдәр ағас конструкцияларға оҡшаған, әммә заманса һәм энергия һаҡлау үҙенсәлектәренә эйә.
Завод йылына уртаса 72 квадрат метрлыҡ майҙанлы 1500 йорт етештерә аласаҡ. Уларҙың хаҡы квадрат метрына 17000 һум тәшкил итәсәк. Завод продукцияһы граждандарҙы авария хәлендәге торлаҡ фондынан күсереү программаларын ғәмәлгә ашырыуҙа ҡулланыласаҡ.
Фонд вәкилдәре 2010 йылда, аҙ ҡатлы торлаҡ төҙөлөшө үҫешен иҫәпкә алып, граждандарҙы авария хәлендәге торлаҡ фондынан икенсеһенә күсереү буйынса программаларҙы бойомға ашырыу сиктәрендә төҙөләсәк энергияны һөҙөмтәле файҙаланыусы аҙ ҡатлы йорттар буйынса проект-смета документацияһы менән танышты.
Өфөнөң Совет районы Завод урамындағы өс ҡатлы урамға сығыусы өс ишекле 33 фатирлы йорт энергияны һаҡсыл ҡулланыусы технологиялар буйынса төҙөләсәк. Йорттағы фатирҙарҙың дөйөм майҙаны – 1,23 мең квадрат метр. Унда авария хәлендәге алты йорттан 112 кеше йәшәйәсәк. Йорт төҙөлөшөндә бинаны файҙаланғанда йылылыҡ юғалтыуҙы минимумға еткерергә мөмкинлек бирәсәк материалдар һәм технологиялар файҙаланыласаҡ.


text:
Фото:
Социаль страховкалау фонды хеҙмәткәрҙәре янғындан ҡаза күреүселәр иҫәбенә бер көнлөк эш хаҡын күсерҙе
Фото:
Дәүләт учреждениеһы — РФ Социаль страховкалау фондының Башҡортостан Республикаһы буйынса төбәк бүлексәһе хеҙмәткәрҙәре республика һәм Рәсәй күләмендәге бөтә хәйриә акцияларында ла әүҙем ҡатнашырға тырыша.
Был фажиғәле осорҙа, ватандаштарыбыҙ янғындарҙан ҡаза күргәндә, төбәк бүлексәһе хеҙмәткәрҙәре башҡаларҙың ҡайғыһына битараф ҡала алманы: бар хеҙмәткәрҙәр ҙә, шулай уҡ «Берҙәм Рәсәй» бөтә Рәсәй сәйәси партияһының беренсел бүлексәһе, Рәсәй Президенты Дмитрий Медведевтың күләмле янғындар арҡаһында зыян күргәндәргә ярҙам итеү тураһындағы мөрәжәғәтен хуплап, зыян күреүселәргә ярҙам фондына бер көнлөк эш хаҡы күләмендә аҡса күсерҙе.


text:
Мортаза Рәхимов "Рәсәй һәм Ислам донъяһы" конференцияһында ҡатнаша
24 сентябрҙә Мәскәүҙә Союздар йортоноң Колонналар залында Башҡортостан Республикаһы Президенты Мортаза Рәхимов "Рәсәй һәм Ислам донъяһы: тотороҡлолоҡ хаҡына партнерлыҡ" Халыҡ-ара конференцияһы эшендә ҡатнаша.
Конференция Рәсәй Федерацияһы Президенты Дмитрий Медведев хуплауында һәм РФ Федераль Йыйылышы Федерация Советы, Рәсәй Сит ил эштәре министрлығы, Ислам Конференцияһы Ойошмаһы яҡлауында үтә.
Форум Рәсәйҙең мосолман донъяһы илдәре менән халыҡ-ара хеҙмәттәшлеген киңәйтеү маҡсатында үткәрелә.
Конференцияла Рәсәй Президенты Хакимиәте вәкилдәре, Рәсәй төбәктәре башлыҡтары, Ислам халыҡ-ара һәм Рәсәй ойошмалары, фәнни даирәләр вәкилдәре, 40-тан ашыу илдән йәмәғәт һәм дини эшмәкәрҙәр ҡатнаша.


text:
«Тау батшаһы» телеконкурсы финалистары ағас ултыртасаҡ
«Тамыр» балалар-үҫмерҙәр телеканалы менән ойошторолған «Тау батшаһы» телеконкурсы сиктәрендә 12 майҙа экологик акция үтә. Был көндө 23 финалист «Ҡашҡаҙан» паркында ағас ултыртасаҡ. Паркта «Тау батшалары» аллеяһы булдырыласаҡ.
Акция программаһында — «Тамыр» телеканалының популяр алып барыусылары менән осрашыу, конкурстар, уйындар, бүләктәр. Сара Тирә-яҡ мөхитте һаҡлау йылы сиктәрендә ойошторола.
«Тау батшаһы» телеконкурсы үткән йылдың октябрендә старт алды. Беренсе турҙа тапшырыуҙың редакцияһына 100-ҙән ашыу заявка ҡабул ителде. Икенсе турҙа 23 конкурс программаһы төшөрөлдө. Өсөнсө тур – тауыш биреү. 1 апрелдән тамашасылар БЮТ телеканалы сайтында яратҡан ҡатнашыусылары өсөн тауыш бирә. 20 майҙа еңеүселәрҙе наградлау тантанаһы үтә, уға «Тау батшаһы» исеме биреләсәк. Еңеүсе уҡыған мәктәпкә өҫтәл теннисы өсөн ике комплект тапшырыласаҡ.


text:
Башҡорт дәүләт университетында «Полиглот – 2013» бөтә Рәсәй конкурсының төбәк этабы старт алды
Бөгөн Башҡорт дәүләт университетында студенттар араһында телдәр белеүгә «Полиглот – 2013» бөтә Рәсәй конкурсының төбәк этабы үтәсәк. Юғары уҡыу йортоноң матбуғат үҙәгендә аныҡлауҙарынса, сара 2013 йылда Ҡазанда үтәсәк XXVII Бөтә донъя йәйге универсиадаһының Башҡарма дирекцияһы менән БашДУ араһында төҙөлгән хеҙмәттәшлек итеү тураһындағы килешеүҙе тормошҡа ашырыу сиктәрендә үткәрелә.
Лингвистар конкурсы инглиз, немец, француз, испан, ҡытай һәм ғәрәп телдәре буйынса үткәрелә.
Йәштәр ике номинацияла ярышасаҡ: «Полиглот», бында көндөҙгө бүлектә уҡыған, ике һәм унан күберәк тел белгән (инглиз телен белеү мотлаҡ), юғары уҡыу йорттарының телгә ҡатнашлығы булмаған факультеттарының бөтә курстарында белем алған студенттар ҡатнашасаҡ.
«Полиглот_PRO» номинацияһында конкурс программаһында күрһәтелгән телдәр иҫәбенән профессиональ кимәлдә ике һәм унан күберәк тел белгән (инглиз телен белеү мотлаҡ), көндөҙгө бүлектә уҡыған, телдәр өйрәнеүсе һәм телдәр өйрәнеүгә ҡағылышы булмаған факулььтеттарҙа белем алған студенттар ҡатнаша.
Ярыш йомғаҡтары буйынса ике еңеүсе һәм һәр номинацияла 2-се һәм 3-сө урын алған дүрт призер билдәләнәсәк. Улар барыһы ла конкурстың бөтә Рәсәй этабына үтә, ул Ҡазанда 4-6 апрелдә үткәреләсәк.
Башҡорт дәүләт университетында билдәләүҙәренсә, конкурс еңеүселәре 2012 йылдың 1-10 сентябрендә «Владивосток–2012» Азия-Тымыҡ океан иҡтисади хеҙмәттәшлеге саммиты эшмәкәрлеге сиктәрендә, 2012 йылда Ҡазанда үтәсәк бөтә Рәсәй һәм халыҡ-ара спорт ярыштарында волонтерҙар сифатында «Атташе» һәм «Тәржемәселәр» йүнәлештәре буйынса стажировка үтә аласаҡ. Улар йәнә 2013 йылдағы XXVII Бөтә донъя йәйге универсиадын үткәреүҙә ҡатнашыуға саҡырыу аласаҡ.


text:
Башҡортостан ваҡлап һатыу әйләнеше буйынса — Рәсәйҙә тәүге унау исемлегендә
ӨФӨ, 2016 йыл, 18 февраль. /«Башинформ» мәғлүмәт агентлығы, Ольга Мортазина/.
2015 йылда Башҡортостан халҡы ваҡлап һатыу магазиндарында 784,5 миллиард һумдан ашыу суммаға тауарҙар һатып алған (сағыштырыу өсөн: күмәртәләп һатыу әйләнеше — 592 миллиард, йәмәғәт туҡланыуы әйләнеше — 30 миллиард). Ошо күрһәткес буйынса республика илдә — һигеҙенсе һәм Волга буйы федераль округында беренсе урын биләй. Ошондай һандар килтерҙе Башҡортостандың Сауҙа һәм ҡулланыусыларҙың хоҡуҡтарын яҡлау буйынса дәүләт комитеты рәйесе Рөстәм Камалетдинов.
Ыңғай статистикаға ҡарамаҫтан, былтыр ҡулланыу һиҙелерлек кәмегән. Сауҙа һәм ҡулланыусыларҙың хоҡуҡтарын яҡлау буйынса дәүләт комитеты мәғлүмәттәре буйынса, халыҡтың реаль килеме биш процентҡа төшкән. Былтыр автомобилгә, аудио- һәм видеотехникаға, компьютерға, аяҡ кейеменә, йорт йыһазына һорауҙың кәмеүе күҙәтелгән. Аҙыҡ-түлеккә килгәндә, балыҡ һәм диңгеҙ ризыҡтары, ит консервалары, он һатыу кәмегән.


text:
«Автодор» һәм Башҡортостан Хөкүмәте яңы «Баулы - Күмертау» юлын төҙөү тураһындағы килешеүгә ҡул ҡуйҙы
«Автодор» дәүләт компанияһы менән Башҡортостан Республикаһы Хөкүмәте «Европа — Көнбайыш Ҡытай» халыҡ-ара транспорт маршрутының бер өлөшө буласаҡ яңы «Баулы — Күмертау» автомобиль юлы төҙөлөшө сиктәрендә хеҙмәттәшлек итеү тураһында килешеүгә ҡул ҡуйҙы.
«Автодор» дәүләт компанияһының матбуғат секретары Екатерина Варенованың хәбәр итеүенсә, 265 км оҙонлоғондағы «Баулы — Күмертау» автомобиль юлы тиҙлекте сәғәтенә 150 километрға тиклем еткереү мөмкинлеге бирәсәк беренсе категориялағы дүрт һыҙатлы магистраль буласаҡ. Килешеүгә ярашлы, юл дөйөм ҡулланылыштағы федераль әһәмиәттәге автомобиль юлдары селтәренә индереләсәк. Автоюл төҙөлөшө дәүләт-шәхси партнерлыҡ нигеҙендә атҡарылырға тейеш. Яңы магистралдән үтеү түләүле буласаҡ.
— «Баулы – Күмертау» автомобиль юлы төҙөлөшө халыҡ-ара, төбәк-ара, төбәк һәм урындағы, ғөмүмән, бөтә кимәлдәге автомобиль юлдары бәйләнешен үҫтереүҙә мөһим роль уйнаясаҡ. Атап әйткәндә, ул Башҡортостан, Татарстан, Һамар һәм Ырымбур өлкәләре араһында пассажирҙар һәм йөк ташыуҙы әүҙемләштереү мөмкинлеге бирәсәк. М-5 «Урал» һәм «Өфө – Ырымбур» автомобиль юлдары менән бер рәттән, яңы автомобиль юлы республиканың административ райондарының радиаль автомобиль-юл элемтәһен иң ҡыҫҡа аранан тоташтырып, төбәк юлдар селтәрендәге төп магистралдәрҙең береһенә әйләнәсәк, — тип билдәләне Екатерина Варенова.
Бынан тыш, «Баулы – Күмертау» автомобиль юлы үткән трасса буйынса юл инфраструктураһын үҫтереү (шул иҫәптән — терминал-келәт комплексы һәм республикалағы транспорт компаниялары үҫешен дәртләндереү иҫәбенә) халыҡты эш менән тәьмин итеүҙең артыуына алып киләсәк. Башҡортостан Республикаһының көньяҡ-көнбайышында яңы автомобиль юлы барлыҡҡа килеүе ошо тирәлә урынлашҡан территорияларҙың инвестицион күркәмлеген дә арттырасаҡ һәм, һөҙөмтә булараҡ, муниципаль-ара ғына түгел, урындағы әһәмиәттәге автомобиль юлдарының транспорт-файҙаланыу торошоноң да яҡшырыуына килтерәсәк, тип хәбәр иттеләр «Автодор» дәүләт компанияһында.


text:
Өфөлә банк кассаһында ялған аҡсалар табылған
Баш ҡала банкыларының береһендә аҡсаны ҡайтанан иҫәпләгәндә мең һумлыҡ утыҙ ялған купюра булыуы асыҡланды. 1997 йыл өлгөһөндәге бер үк серия банкноттары Башҡортостан Эске эштәр министрлығының эксперт-криминалистика үҙәгенә тикшереүгә тапшырылды, ә Иҡтисади енәйәттәргә ҡаршы көрәш идаралығы оперативниктары быға ҡағылышлы кешеләрҙе эҙләүгә тотондо.
Ялған аҡсалар финанс учреждениеһына Өфөнөң Затон баҙарындағы сауҙа нөктәһе хужаһы шәхси эшҡыуарҙан килеүе асыҡланды. Ул, был банкноттар менән Силәбе өлкәһенән йөҙ-ҡиәфәттәре менән Кавказ халҡына оҡшаш ике кеше йәшелсәләр партияһы өсөн түләне, тип хәбәр итте. Хәҙер был мәғлүмәттәр тикшерелә, оперативниктар был алыпһатарҙарҙы эҙләй. Шулай уҡ башҡа версиялар ҙа ҡарала, тип хәбәр иттеләр БР буйынса Эске эштәр министрлығы матбуғат хеҙмәтенән.


text:
Өфөләге янғындарҙа 38 кеше һәләк булған
Янғындар йыл башынан алып Өфөлә 38 кешенең ғүмерен ҡыйған. 2010 йылдың ошо уҡ осоро менән сағыштырғанда утта һәләк булғандар иҫәбе ете кешегә кәмегән. Был хаҡта Өфө хакимиәтендә үткән оператив кәңәшмәлә ҡаа башлығы Павел Качкаев хәбәр итте. Өфөлә күҙәтелгән тенденция дөйөм алғанда бөтә республикаға хас – Башҡортостанда ла янғындарға бәйле үлемдәрҙең бер аҙға кәмеүе теркәлгән.
Павел Качкаев билдәләүенсә, республиканың Дәүләт торлаҡ инспекцияһы менән ойошторолған тикшереү барышында йыл башынан алып Өфө биләмәһендә 5,9 мең ҡағиҙә боҙоу осрағы асыҡланған. Сағыштырыу өсөн, Башҡортостан буйынса был күрһәткес 28,5 мең самаһы тәшкил итә.


text:
Бишбүләк районында бюджет өлкәһе хеҙмәткәрҙәре торлаҡ сертификаттары алды
ӨФӨ, 2014 йыл, 4 сентябрь. /«Башинформ» мәғлүмәт агентлығы, Арина Рәхимҡолова/.
Бишбүләк районында төрлө федераль һәм республика торлаҡ программалары буйынса сертификаттар тапшырҙылар. Райондың һигеҙ агросәнәғәт комплексы хеҙмәткәрҙәре, уҡытыусылар, медицина хеҙмәткәрҙәре ғаиләләре торлаҡ төҙөүгә йәки алыуға сертификат алды.
Урындағы хакимиәттең мәғлүмәт-аналитика бүлегенән хәбәр итеүҙәренсә, түләүҙәрҙең суммаһы 718 меңдән алып бер миллион 436 мең һумға тиклем етә. Йыл башынан алып Бишбүләк районында бөтәһе 12 кеше торлаҡ сертификатына эйә булды.
Сертификат алыу шарттары менән (34743) 2-15-54 телефон һандары буйынса архитектура бүлегенә мөрәжәғәт итергә мөмкин.


text:
Рөстәм Хәмитов: «Аҡыллы ысынбарлыҡ» үҫешендә фән айырым ролде башҡарырға тейеш»
ӨФӨ, 2014 йыл, 30 октябрь. /«Башинформ» мәғлүмәт агентлығы, Ғәлиә Нәбиева/.
Башҡортостан Президенты, БР Дәүләт Йыйылышына йыллыҡ Мөрәжәғәтнамәһе менән сығыш яһап, хеҙмәт баҙараның сифатлы үҙгәреүен, һанлы технологияларҙың килеүе менән яңы мәшғүллек формаларын, глобаль һан инфраструктураһын булдырыуҙы, көнүҙәк йүнәлештәрҙең береһе булараҡ интеллектуаль хеҙмәтте автоматлаштырыуҙы билдәләне.
— Бындай «аҡыллы ысынбарлыҡтың» үҫешендә фән айырым ролде башҡарырға тейеш. Һуңғы тиҫтәләгән йылдарҙа системалы эшмәкәрлек булмағанлыҡтан, ысын интеллектуаль һәм етештереү көсө булараҡ, ул күп нәмәлә үҙ позицияһын юғалтты, — тип айырып әйтте Рөстәм Хәмитов. — Республикала фәнде үҫтереү стратегияһы, ғилми-техник сәйәсәт менән берҙәм идара итеү системаһы юҡ. Ғалимдар, производствола эшләүселәр һәм бизнес араһында ла һөҙөмтәле диалог юҡ.
Төбәк етәксеһенең фекере буйынса, ул ғилми ойошмаларҙың көсһөҙләнеү һәм производствоның фәндән ситләшеү һөҙөмтәһе булып тора.
— Ғалимдар йылдар буйына үҙҙәренең эштәрен практикаға индерә алмай. Предприятиеларҙа тикшеренеү үҙәктәре, лабораториялар, эксперимент оҫтаханалары ҡалманы тиерлек. Бөгөн ғилми-ғәмәли конференцияларҙа производствола эшләүселәрҙе һирәк осратырға мөмкин. Ғилми эште финанслау кәметелгән, – тине республика башлығы.
Республикала ғилми-тикшеренеү эшенә сығымдар күләме тулайым төбәк продуктынан 0,5-0,6 процент тәшкил итә, ул бик әҙ. Модернизация әкрен бара. Предприятиелар иҫке, йәки импорт технологияларҙы һәм ҡорамалдарҙы ҡулланып шунда уҡ килем алыуға маҡсат ҡуйған.
— Инновацияларҙы индереү һәм импортты алмаштырыу дәүләт кимәлендәге бурысҡа әйләнгәс, һеҙҙең бер-берегеҙгә ҡаршы хәрәкәт итеүегеҙҙән, сәнәғәттең илебеҙҙең ғилми эштәренә иғтибар итеүҙән, үҙ ғилми продукцияларҙы сығарыуға күсеүҙән иҡтисатыбыҙҙың көнәркәшлеккә һәләтлеген күтәрә аласаҡбыҙ, – тип мөрәжәғәт итте Рөстәм Хәмитов ғалимдарға һәм производствола эшләүселәргә.


text:
Һөнәри байрамығыҙ менән!
Республика Президенты Федераль яза башҡарыу хеҙмәтенең БР буйынса Баш идаралығы коллективын иҫтәлекле ваҡиға — 12 мартта билдәләнгән Рәсәйҙә яза башҡарыу хеҙмәтен ойоштороуҙың 130 йыллығы менән ҡотланы. Ҡотлауҙа шулай тиелә:
"Федераль яза башҡарыу хеҙмәтенең Башҡортостан Республикаһы буйынса Баш идаралығының хөрмәтле хеҙмәткәрҙәре! Һеҙҙе иҫтәлекле ваҡиға — Рәсәйҙә хеҙмәтегеҙ ойошторолоуҙың 130 йыллығы менән ихлас ҡотлайым!
Хоҡуҡ һаҡлау органдарында енәйәт-башҡарыу системаһы социаль әһәмиәтле, үҙенсәлекле бурысты үтәй. Һеҙҙең хеҙмәт тәфтиш органдары һәм судтар эшмәкәрлегенең үҙенә бер төрлө йомғағы булып тора. Был системаның төп бурысы — йәмғиәтте енәйәтселәрҙән ышаныслы һаҡлау ғына түгел, шулай уҡ ҡасандыр закон боҙғандан һуң төҙәлеү юлына баҫҡандарға реаль ярҙам күрһәтеү ҙә ул. Бөгөн яза башҡарыу учреждениеларының дөйөм танылған халыҡ-ара стандарттарға ярашлы эшмәкәрлеге — реаль хоҡуҡи дәүләт һәм граждандар йәмғиәте формалашыуының мотлаҡ шарты.
Башҡортостан етәкселеге енәйәт-башҡарыу системаһы подразделениеларына һәр саҡ ҙур иғтибар бирә. Республикала хөкөм ителеүселәрҙе туҡландырыуҙы һәм ҡарау шарттарын, уларға медицина тәьминәтен һәм белем биреүҙе яҡшыртыу буйынса ҙур эш башҡарылды.
Яза башҡарыу системаһы подразделениелары хеҙмәткәрҙәренең ҙур физик һәм психологик көсөргәнеш менән бәйле яуаплы хеҙмәте юғары баһаға лайыҡ. Көнөн-төнөн һеҙ ҡулығыҙға ҡорал тотоп холоҡ төҙәтеү учреждениеларын һаҡлауҙы тәьмин итәһегеҙ, енәйәттәрҙе фаш итеүҙә эске эштәр органдарындағы коллегаларығыҙ менән әүҙем эш алып бараһығыҙ.
Республикалағы енәйәт-башҡарыу системаһының махсус тәғәйенләнештәге отрядтары һәм башҡа хеҙмәткәрҙәре күп тапҡырҙар Төньяҡ Кавказдағы контртеррористик операцияларҙа лайыҡлы ҡатнашты. Күптәр хәрби наградаларға лайыҡ булды.
Күп меңлек коллективығыҙ Ватанға хеҙмәт итеүҙең изге йолаларын һаҡлап ҡалыр һәм тулыландырыр, тыуған Башҡортостанда тотороҡлолоҡҡа һәм социаль тыныслыҡҡа булышлыҡ итер, тип ышанам.
Һеҙгә ныҡлы һаулыҡ, тыныслыҡ һәм бәхет, еңел булмаған хеҙмәтегеҙҙә уңыштар теләйем!
Башҡортостан Республикаһы Президенты М. Рәхимов".


text:
Белорет районында репрессияға тарттырылғандар иҫтәлегенә монумент асылды
Белорет районы Йырматау ауылында репрессияға эләккән ауылдаштар иҫтәлегенә монумент асыу тантанаһы үтте, тип хәбәр иттеләр Белорет районы хакимиәтенең мәғлүмәт-аналитика бүлегендә.
Монумент асыуға бағышланған митинг Рәсәй һәм Башҡортостан гимндарын башҡарыуҙан башланды.
Белорет районы хакимиәте башлығы Владислав Миронов митингыла сығыш яһап, бындай сараларҙы үткәреү нахаҡҡа сәйәси репрессияға тарттырылған кешеләр тураһында хәтер һаҡлауға, һәм был күренеште киләсәктә булдырмауға йүнәлтелгәнен һыҙыҡ өҫтөнә алды. Һүҙен йомғаҡлап, ул сәйәси золом ҡорбандарын иҫкә алырға тәҡдим итте.
Митингыла шулай уҡ Йырматау ауылының оло кешеһе – 90 йәшлек яҙыусы Игорь Павлович Максимов, техник фәндәр кандидаты Рәйес Ғимазетдинов, Туҡан ауылы хакимиәте башлығы Юрий Калугин сығыш яһаны. Бер минут тын торғандан һуң, митингыла ҡатнашыусылар монументка сәскәләр һалды.
Митинг Туҡан ауылы мәҙәниәт йорто художестволы коллективтарының концерты менән тамамланды.


text:
Йәш гвардиясылар Өфөлә алкоголгә ҡаршы акция үткәрҙе
Өфөлә «Берҙәм Рәсәйҙең Йәш Гвардияһы» активистары менән полиция хеҙмәткәрҙәре берлектә алкоголгә ҡаршы рейд үткәрҙе. Төнгө ваҡытта һыра һатыуҙы тыйыу тураһындағы закон үтәлешен тәьмин итеү, шулай уҡ балиғ булмағандарға һыра һатыу осраҡтарын асыҡлау һәм уларҙы иҫкәртеү акцияның төп маҡсаты булып тора, тип хәбәр итә ER.RU.
— Беҙ биш киоскыла булдыҡ, һуңғыһында миңә һыра һаттылар, — тип һөйләне «Йәш Гвардия» активисы Тимур Әйүпов. – Тик паспорт күрһәтеүемде һоранылар.
Өфөлә акция үткәреү барышында йәш гвардиясылар байтаҡ сауҙа нөктәләрен тикшерҙе. Уларҙың күпселегендә балиғ булмағандарға һәм төнгө ваҡытта спиртлы эсемлектәр һатылмай. Әммә был законды үтәмәгән һатыусылар ҙа бар. Закон боҙоу осраҡтары асыҡланған ваҡытта полиция хеҙмәткәрҙәре шунда уҡ протоколдар төҙөнө.
— Спиртлы эсемлектәрҙе һатыу тураһындағы закон үтәлешенә контроллек итеү буйынса рейдтарҙы артабан да дауам итәсәкбеҙ. Уларҙы Өфөлә генә түгел, бөтә республика буйлап үткәрергә планлаштырабыҙ, — тип хәбәр итте «Йәш Гвардия»ның «Агенттар» проекты координаторы Константин Чадлин. — Шулай уҡ граждандарҙың мөрәжәғәттәре буйынса пландан тыш тикшереүҙәр үткәрергә ниәтләйбеҙ.


text:
Өфөлә Башҡортостандағы Дөйөм Рәсәй халыҡ фронты төбәк штабының киңәйтелгән ултырышы үтәФото: Олег Яровиков
Өфөлә Башҡортостандағы Дөйөм Рәсәй халыҡ фронты төбәк штабының киңәйтелгән ултырышы үтә
Өфөлә Башҡортостандағы Дөйөм Рәсәй халыҡ фронты төбәк штабының киңәйтелгән ултырышы үтәФото: Олег Яровиков
ӨФӨ, 2014 йыл, 9 декабрь. /«Башинформ» мәғлүмәт агентлығы, Екатерина Соколова/.
Форумды БР Дөйөм Рәсәй халыҡ фронты төбәк штабы рәйесе Эльвира Айытҡолова асты. Ул ноябрҙә Мәскәүҙә үткән икенсе «Эшмәкәрлек форумы» һөҙөмтәләре менән таныштырҙы.
Киңәйтелгән ултырышта биш майҙансыҡ эше планлаштырылған: «Көндәлек тормош сифаты», «Социаль ғәҙеллек», «Йәмғиәт һәм власть», «Ғәҙел һәм һөҙөмтәле иҡтисад», Мәғариф һәм мәҙәниәт – милли оҡшашлыҡ нигеҙе». Форумда Дөйөм Рәсәй халыҡ фронты үҙәк штабы ағзаһы Елена Сутормина, БР буйынса Баш федераль инспектор Андрей Чечеватов, төбәк штабы рәйестәштәре, республика башҡарма власть вәкилдәре, эксперттар, киң мәғлүмәт саралары вәкилдәре ҡатнаша.


text:
Өфө ауыл Универсиадаһында ҡатнашыусыларҙы ҡабул итәсәк
16 мартта Өфөлә, "Динамо" стадионында, Рәсәй Ауыл хужалығы министрлығы юғары уҡыу йорттарының IV ҡышҡы Универсиадаһын асыу тантанаһы үткәрелә. Ведомствоның 59 юғары уҡыу йортонан ҡатнашыусылар Башҡортостан баш ҡалаһына йәкшәмбе, 15 мартта уҡ, килә башлаясаҡ.
Ҡышҡы Универсиаданың быйылғы финал ярыштары Башҡорт дәүләт аграр университеты базаһында аҙна буйына барасаҡ. Шулай уҡ "Динамо", "Биатлон", "Приозерный" һәм Юғары спорт оҫталығы мәктәбе кеүек спорт комплекстары ла йәлеп ителәсәк.
БР Ауыл хужалығы министрлығы матбуғат хеҙмәтенән хәбәр итеүҙәренсә, Универсиадала ҡатнашыусылар һаны йылдан-йыл арта бара. Мәҫәлән, һуңғы йәйге Универсиадала алты меңгә яҡын студент һәм аспирант ҡатнашты, ә финал ярыштарында 1200 самаһы спортсы еңеү өсөн көрәште.


text:
Өфөлә Башҡортостандың мәғариф министры һәләтле уҡыусыларҙы бүләкләнеФото: автор фотоһы
Өфөлә Башҡортостандың мәғариф министры һәләтле уҡыусыларҙы бүләкләне
Өфөлә Башҡортостандың мәғариф министры һәләтле уҡыусыларҙы бүләкләнеФото: автор фотоһы
ӨФӨ, 2016 йыл, 20 май. /«Башинформ» мәғлүмәт агентлығы, Эльмира Сабирова/.
20 майҙа Башҡортостандың Мәғарифты үҫтереү институтында Бөтә Рәсәй уҡыусылар олимпиадаһында еңеүселәр һәм призерҙар бүләкләнде. Һәләтле уҡыусыларҙы һәм уларҙың уҡытыусыларын Башҡортостандың мәғариф министры Гөлназ Шафиҡова тәбрикләне.
«Ошо форумда ҡатнашыусыларҙы һәм ҡунаҡтарҙы сәләмләү минең өсөн ҙур мәртәбә һәм шатлыҡ, — тип мөрәжәғәт итте ведомство башлығы. — Быйылғы уҡыу йылында 53 уҡыусы яҡшы һөҙөмтәләргә өлгәште: уларҙың 43-ө Бөтә Рәсәй уҡыусылар олимпиадаһының һуңғы этабында еңеүсе һәм призер булды, 10-һы төрлө предметтар буйынса төбәк-ара һәм республика олимпиадаларында еңеү яуланы».
Бөтә Рәсәй уҡыусылар олимпиадаһы һәләтле балаларҙы асыҡлау маҡсатында уҙғарыла, тип билдәләне Гөлназ Шафиҡова.
Быйылғы уҡыу йылында республиканың олимпиада хәрәкәтендә 251 меңдән ашыу уҡыусы ҡатнашты. Төбәк этабында 2353 кеше үҙҙәренең белемен күрһәтте, уларҙың 61-е — еңеүсе, 504-е призер булды. Һуңғы этапта төбәктән 116 йәш интеллектуал ҡатнашты. Улар 21 предметтың 17-һе буйынса еңеү яуланы. Айырыуса хоҡуҡ (бер еңеүсе, туғыҙ призер), технология (биш призер), экология (дүрт призер) буйынса йыйылма командалар уңышлы сығыш яһаны.
Башҡортостан уҡыусылары һуңғы биш йылда тәүге тапҡыр рус теле, тарих, астрономия буйынса призер булды.
Сара барышында уҡыусылары Бөтә Рәсәй олимпиадаһында миҙалдар яулаған мәктәптәр билдәләнде: Өфөләге 153-сө лицей, 64-се һәм 39-сы гимназиялар, Республика башҡорт лицей-интернаты, 3-сө лицей-интернат һәм Стәрлетамаҡ ҡалаһындағы 7-се урта дөйөм белем биреү мәктәбе.
Шулай уҡ Өфөләге 28-се һуҡырҙар мәктәп-интернатының туғыҙынсы класс уҡыусыһы Илмир Исмәғилев һәм уның уҡытыусыһы Вәсилә Байкова билдәләнде. Ул хоҡуҡ буйынса миҙал һәм призер дипломын яулаған.


text:
Республиканың йәш ғалимдары Рәсәй Президенты гранттарын алды
Башҡортостандың алты йәш ғалимы Рәсәй Президенты гранттарын алыуға конкурста еңде. Улар иҫәбендә Рәсәй фәндәр академияһы Өфө ғилми үҙәгенең Биохимия һәм генетика институтынан фәндәр докторы Юлиә Вәхитова, Башҡорт дәүләт университетынан фәндәр докторы Вадим Захаров, Рәсәй фәндәр академияһы Өфө ғилми үҙәгенең Органик химия институтынан фәндәр кандидаты Вадим Миңғәлиев, Башҡорт дәүләт университетынан фәндәр кандидаттары Сергей Шаулов, Рәсүл Зинәтуллин, Өфө дәүләт авиация техник университетынан фәндәр кандидаты Александр Кишалов бар. Был турала Рәсәй Федерацияһы Мәғариф һәм фән министрлығының рәсми сайты хәбәр итә.
Конкурс 2010 йылдың ноябрендә иғлан ителгәйне. Уның маҡсаты — Рәсәйҙең йәш ғалимдарына — фән кандидаттарына һәм докторҙарына дәүләт ярҙамы күрһәтеү. Грант ике йыл дауамында фән, технологиялар һәм техника үҫешенең өҫтөнлөклө йүнәлештәре буйынса фундаменталь һәм практик тикшеренеүҙәр үткәреүгә киткән сығымдарҙы финанслау өсөн бүленә. Фән докторҙары өсөн һәр гранттың күләме 1 миллион һум тәшкил итә, фән кандидаттары өсөн — 600 мең һум.


text:
сишәмбе, 17 гыйнвар 2017, Казан вакыты 05:54
Республика йәмәғәтселеге бөгөн РСФСР-ҙың халыҡ, Башҡортостандың атҡаҙанған артисткаһы, Салауат Юлаев исемендәге дәүләт премияһы лауреаты Фирҙәүес Нафиҡова менән хушлашты. Балет театрында солист булараҡ ижади эшмәкәрлеген башлай. Фирҙәүес Нафиҡова 30 йылдан ашыу ғүмерен сәхнәгә бағышлай, башҡорт, рус һәм сит ил классикаһы спектаклдәрендә ҡабатланмаҫ образдар тыуҙыра. 1959-сы йылда ул Венала йәштәр һәм студенттарҙың етенсе Бөтә Донъя фестивалендә лауреат исеменә лайыҡ була. 1975-се йылда СССР-ҙың ҙур театры саҡырыуы буйынса Дон-Кихот спектаклендә Китри, Кармен-сюита спектаклендә Кармен партияларын башҡара. Театр сәнғәтен үҫтереүгә тос өлөш индергәне өсөн уға РСФСР-ҙың халыҡ артисткаһы, Башҡортостандың атҡаҙанған артисткаһы тигән маҡтаулы исемдәр бирелә, 1977-се йылда Салауат Юлаев исемендәге дәүләт премияһы тапшырыла.


text:
Транспортсылар бөтә Рәсәй кадрҙар форумында ҡатнашыуға әҙерләнә
15-16 декабрҙә Санкт-Петербургта «Кадрҙар сәйәсәте» бөтә Рәсәй конференцияһы үтәсәк. Йыл һайын үткәрелеүсе традицион форумда ҡатнашыусылар һәр ваҡыттағыса ирекле диалог режимында көнүҙәк мәсьәләләрҙе һәм транспорт тармағын кадрҙар менән тәьмин итеү проблемаһын тикшерәсәк. Дискуссиялар транспорт төрҙәренә ҡарап бүленгән һәм авиация, йылға, диңгеҙ, тимер юл һәм автоюл траспортының кадрҙар мәсьәләһенә ҡағыласаҡ.
Сара «Берҙәм Рәсәй» партияһының «Санкт-Петербург – морская столица России» проекты сиктәрендә үткәрелә. Иҫәп буйынса дүртенсе конференцияла бөтә Рәсәйҙән 400-ҙән ашыу делегаттың ҡатнашыуы көтөлә. Башҡортостан исеменән республиканың Транспорт һәм юл хужалығы буйынса дәүләт комитеты ҡатнашасаҡ. «Башинформ» агентлығына ведомствоның мәғлүмәт-аналитика эштәре һәм программа тәьминәте бүлеге белгесе Гөлназ Ғәлиуллинанынң хәбәр итеүенсә, Башҡортостанда был проект комитет башлығы Ильяс Мөнировҡа йөкмәтелгән.
Транспорт ойошмалары һәм предприятиелары, уҡыу йорттары, бизнес-берекмәләр, йәмәғәт ойошмалары һәм профсоюздар вәкилдәре унда ҡатнашыуға саҡырыла.
Транспорт тармағының кадрҙар сәйәсәте өлкәһе ҡануниәтен камиллаштырыу һәм дәүләт кимәлендә көйләү өсөн конференция резолюцияһы РФ Дәүләт Думаһының профилле комитеттарына, министрлыҡ һәм ведомстволарға ебәреләсәк.


text:
«Башҡорт Википедияһына — 10 йыл» конкурсына йомғаҡ яһалды
ӨФӨ, 2015 йыл, 2 апрель. /«Башинформ» мәғлүмәт агентлығы, Алик Шакиров/.
Башҡорт Википедияһының ун йыллығы айҡанлы ойошторолған мәҡәләләр конкурсы тамамланды. Биш ай буйына 11 тәжрибәле мөхәррир һәм 13 яңы автор төрлө темаға мәҡәләләр яҙҙы. Һөҙөмтәлә виртуаль энциклопедияның башҡорт телендәге бүлегенә 764 мәҡәлә өҫтәлде.
— Яңы башлаусылар айырыуса әүҙем яҙышты, — тип һөйләне Башҡорт Википедияһы хакимы Рөстәм Нуриев. — Ике ҡатнашыусы — Ишбаев менән Айсар — алмашлап рейтингтың тәүге урынын биләне. Иң һуңғы мәлдә «Тәүтормош йәмғиәте» мәҡәләһе Айсарға уңыш килтерҙе. Ул Башҡорт Википедияһының беренсе конкурсы еңеүсеһе исеменә лайыҡ булды. Айсар 91 мәҡәлә өсөн 154 балл йыйҙы. Ишбаев 143 мәҡәлә яҙған, әммә улар күләме яғынан бәләкәй йәки «1000 әһәмиәтле мәҡәлә» исемлегенә инмәгән. Шуға күрә уның балдары ла әҙерәк. Яңы авторҙар араһында өс призлы урынды Фәһим Йәркәев (38), Alfiya55 (18,5) һәм Азат Алтынсурин (12) алды. Шулай уҡ Күмертау ҡалаһының политехник лицей-интернаты уҡыусылары Алһыу Хәлилова менән Лиана Йосопованы ла билдәләп үтергә кәрәк. Улар бергәләп ете яңы мәҡәлә яҙған. Жюри ағзаһы, шағирә Гүзәл Ситдыҡова йәш мөхәррирҙәргә үҙенең исеменән дәртләндереү бүләктәре тапшырҙы.
Тәжрибәле мөхәррирҙәр араһында беренсе урынға башҡорт теле һәм әҙәбиәте уҡытыусыһы, Башҡорт Википедияһы ирекмәне Азат Хәлилов лайыҡ булды. Ул 148 яңы мәҡәлә яҙып, 221,5 балл йыйған. Артабанғы дүрт призлы урындар түбәндәгесә: Саған (105), YANBEK (85), TagKosh (75,5), Ryanag (69). Бәйге йомғаҡтары буйынса тулыраҡ мәғлүмәт һәм конкурс мәҡәләләре исемлеге Башҡорт Википедияһының махсус битендә бирелгән.
Еңеүселәр 24-25 апрелдә Өфөлә үтәсәк «Википедия һәм мәғлүмәт йәмғиәте» халыҡ-ара ғилми-ғәмәли конференция барышында бүләкләнәсәк. Конференцияла теләгән һәр кем ҡыҙыҡлы докладтар тыңлай, Филиппин, Алжир, Израиль, Эстония, Польша, Украина, Ҡаҙағстандан килгән ирекмәндәр һәм Википедияның башҡорт, мари, удмурт, коми, тыва, саха, татар, рус телдәрендәге бүлектәре вәкилдәре менән аралаша ала, тип хәбәр итте Рөстәм Нуриев.


text:
Баш ҡалала милли мәғарифҡа арналған саралар ойошторола
ӨФӨ, 2015 йыл, 9 ноябрь. /«Башинформ» мәғлүмәт агентлығы, Ләйлә Аралбаева/.
Өфөлә милли мәғарифҡа арналған саралар уҙғарыла. Был хаҡта Матбуғат һәм киң мәғлүмәт саралары агентлығының матбуғат секретары Әлиә Ғәлимова хәбәр итте.
11 ноябрҙә Өфөлә «Башҡорт милли мәғарифы: бөгөнгө хәле һәм перспективалары» темаһы буйынса түңәрәк өҫтәл үтә. Унда уҡытыу башҡорт телендә алып барылған белем биреү ойошмаларының етәкселәре, башҡорт теле һәм әҙәбиәте уҡытыусылары ҡатнаша. Кәңәшмә Башҡортостандың Мәғарифты үҫтереү институтында була.
13 ноябрҙә республиканың 9-11 класс уҡыусылары Рәми Ғарипов исемендәге башҡорт республика гимназия-интернатында үтәсәк I Республика кесе ҡоролтайына килә.
Саралар иртәнге сәғәт 11-ҙә башлана.


text:
Сит ил журналистары Башҡортостан буйынса матбуғат турына юлланды Фото: Розаляи Вәлиева, Татьяна Кадыкова, Лариса Ветлугина инфографикаһы
Сит ил журналистары Башҡортостан буйынса матбуғат турына юлланды
Сит ил журналистары Башҡортостан буйынса матбуғат турына юлланды Фото: Розаляи Вәлиева, Татьяна Кадыкова, Лариса Ветлугина инфографикаһы
Сит ил журналистары – ШОС һәм БРИКС илдәре – Бразилия, Һиндостан, Ҡытай, Ҡаҙағстан һәм Италия киң мәғлүмәт саралары вәкилдәре өсөн матбуғат туры Башҡортостанда 24-28 июндә үтә.
Ҡунаҡтар Өфө музейҙарында булып, сәнәғәт предприятиелары менән танышып өлгөрҙө.
Шаршамбы, 25 июндә, журналистар Белорет районында Уҫманғәле мәсетендә һәм Ар ташында, Әбйәлил районы буйынса экскурсияла буласаҡ, Яҡтыкүл, Сабаҡлы, Ҡарабалыҡлы күлдәрен фотоға төшөрәсәк.
Шунан һуңғы көндәрҙә журналистар Темәс тарихи-мәҙәни үҙәктә ҡымыҙ етештереү һәм кейеҙ баҫыу менән танышасаҡ, милли башҡорт ашамлыҡтарынан ауыҙ итә аласаҡ. Шулай уҡ улар Шүлгәнташ мәмерйәһенә һәм ҡурсаулығына сәйәхәт ҡыласаҡ. Матбуғат туры һуңында ҡатнашыусылар республика етәксеһе Рөстәм Хәмитов менән осрашасаҡ.


text:
Силәбелә Башҡортостан Конституцияһы көнөндә тантаналы ҡабул итеү ойошторолдо
ӨФӨ, 2015 йыл, 25 декабрь. /«Башинформ» мәғлүмәт агентлығы, Арина Рәхимҡолова/.
Силәбелә Башҡортостан Конституцияһы көнө уңайынан тантаналы ҡабул итеү ойошторолдо. Уны Башҡортостандың Урал федераль округындағы вәкиле Амур Хәбибуллин үткәрҙе. Байрамда Силәбе өлкәһе губернаторы урынбаҫары Вадим Евдокимов, Силәбе мэры Евгений Тефтелев, Венгрияның генераль консулы Пал Фабиан, Ингушетия Республикаһының тулы хоҡуҡлы вәкиле Көрәш Аушев, Златуст мэры Вячеслав Жилин, милли район башлыҡтары Исрафил Вәлишин һәм Сибәғәтулла Әминев, Силәбе өлкәһе һәм Төмәндең башҡорт йәмәғәтселеге ҡатнашты.
Тантана сиктәрендә протокол осрашыуы булды, Рәсәй һәм Башҡортостан гимндары яңғыраны, Амур Хәбибуллин байрам телмәре менән сығыш яһаны. Кисә үҙешмәкәр музыканттар башҡарыуында милли-мәҙәни программа менән дауам итте.
Амур Хәбибуллин сәләмләү һүҙендә республика һәм Урал төбәктәре араһында уртаҡлыҡтар күп булыуын билдәләне. Ул төбәктәр араһында артабанғы күп йыллыҡ һәм күп яҡлы хеҙмәттәшлеккә ышаныс белдерҙе.
«Мин ысын күңелдән Башҡортостан халҡын милли байрам менән ҡотлайым. Үҙ-ара файҙалы партнерлыҡты үҫтереү, халыҡтарыбыҙ араһында эшлекле, иҡтисади һәм мәҙәни бәйләнештәрҙе киңәйтеү йәһәтенән уңыштар теләйем. Ныҡлы сәләмәтлек, бәхет һәм именлек һеҙгә», — тине Силәбе өлкәһе губернаторы урынбаҫары.
Йыйылыусылар Башҡортостан иҡтисадын үҫтереү темптарына ҡыҙыҡһыныу белдерҙе һәм республиканың ҡеүәтенә юғары баһа бирҙе. Осрашыу барышында башҡорт мәҙәниәте этнографияһы күргәҙмәһе ойошторолдо, тип хәбәр итте Башҡортостандың Силәбе өлкәһендәге даими вәкиллегенең матбуғат секретары Михаил Хәбиров.


text:
Рөстәм Хәмитов ГФР-ҙың Екатеринбургтағы Генконсулы Андреас Классен менән осраштыФото: Олег Яровиков
Рөстәм Хәмитов ГФР-ҙың Екатеринбургтағы Генконсулы Андреас Классен менән осрашты
Рөстәм Хәмитов ГФР-ҙың Екатеринбургтағы Генконсулы Андреас Классен менән осраштыФото: Олег Яровиков
Башҡортостан Республикаһы Президенты Рөстәм Хәмитов Германия Федератив Республикаһының Екатеринбургтағы Генераль консулы Андреас Классен менән осрашты.
— Германия менән Башҡортостан Республикаһы бизнесы араһындағы бәйләнештәр киңәйә, — тип билдәләне Рөстәм Хәмитов. — Беҙҙең республикаға Германияның рәсми делегациялары, эшлекле даирәләр вәкилдәре йыш килә. Апрелдә Башҡортостанда Германияның Рәсәйҙәге илсеһе Ульрих Бранденбург булып китте. Уҙған аҙнала мин «Сименс» һәм «Эберспехер» компаниялары вәкилдәре менән һөйләшеүҙәр алып барҙым. Бөтә республика халҡы кеүек, мин дә Өфөлә сервис-виза үҙәге асылыуына бик тә ҡәнәғәтмен. Был бөтә процедураларҙы күпкә ябайлаштырасаҡ һәм, әлбиттә, граждандарыбыҙҙың виза алыуын тиҙләтәсәк.
Президент менән осрашҡандан һуң ГФР-ҙың Екатеринбургтағы Генконсулы журналистар менән үҙ тәьҫораттары менән уртаҡлашты.
— Мин Башҡортостанда тәүге тапҡырмын, Рәсәйҙә эшләй башлауыма алты ай самаһы, — тине Классен әфәнде. — Республика Президенты менән иҡтисади хеҙмәттәшлек мөмкинлектәрен тикшерҙек, Өфөлә ГФР-ҙың сервис-виза үҙәген асыу тураһында һөйләштек, был да үҙ-ара иҡтисади хеҙмәттәшлекте яҡшыртыуға һәм киңәйтеүгә үҙ өлөшөн индерер, тип ышанам.
Хәҙерге ваҡытта Башҡортостан территорияһында немец капиталы ҡатнашлығында компаниялар эшләй, берлектәге предприятиелар бар. Башҡортостандың Германия менән тышҡы сауҙа әйләнеше 2013 йылдың туғыҙ айында 166 миллион доллар тәшкил итте, шул иҫәптән экспорт – 15 миллион, импорт – 151 миллион доллар.


text:
Башҡортостанда эшһеҙлек буйынса пособиеның уртаса күләме 3560 һум тәшкил итә
Башҡортостанда эшһеҙлек буйынса пособиеның уртаса күләме октябрҙә 3560 һум тәшкил итте, был эшкә яраҡлы халыҡ өсөн йәшәү минимумы күләменең 58 процентына тиң.
БР Халыҡ мәшғүллеге дәүләт хеҙмәтенән хәбәр итеүҙәренсә, төбәктә эшһеҙлек буйынса пособиеның минималь күләмен эшһеҙҙәрҙең – 36 проценты, максималь күләмен 37 проценты ала.
Шул уҡ ваҡытта Өфөлә бындай пособиеның максималь күләмен (5635 һум) хеҙмәт биржаһында рәсми рәүештә теркәлгән эшһеҙҙәрҙең яртыһы ала. Уларҙың өстән бер өлөшөнә пособиеның минималь күләме (977,5 һум) билдәләнгән.
Һуңғы мәғлүмәттәр буйынса, эшһеҙлек буйынса пособиеның уртаса күләме Башҡортостан баш ҡалаһында дүрт мең һум тәшкил итә.


text:
Рәсәйҙә 6 миллиондан ашыу бәләкәй һәм урта предприятиелар, шәхси эшҡыуарҙар яңынан иҫәпләнәсәк
ӨФӨ, 2015 йыл, 11 декабрь. /«Башинформ» мәғлүмәт агентлығы, Ксения Калинина/.
Рәсәйҙә 6 миллиондан ашыу бәләкәй һәм урта предприятиелар, шәхси эшҡыуарҙар яңынан иҫәпләнәсәк. Росстат илдең бөтә төбәктәрендә күләмле статистик тикшереү уҙғара.
«2016 йылда Дөйөм статистик күҙәтеү барышында яҡынса 2,8 миллион бәләкәй, 16 мең урта предприятиены һәм 3,6 миллион шәхси эшҡыуарҙы йәлеп итеү күҙаллана», — тип аңлатма бирҙе Росстат етәксеһе урынбаҫары Ирина Масакова.
Алдан хәбәр ителгәнсә, 300-ҙән ашыу урта, 53,5 мең бәләкәй предприятие һәм 85,6 мең шәхси эшҡыуар Башҡортостан статистиктарының иғтибар үҙәгендә буласаҡ. Законға ярашлы, Дөйөм күҙәтеүҙә ҡатнашыу бөтә бәләкәй һәм урта эшҡыуарлыҡ субъекттары өсөн мотлаҡ. Тулыраҡ мәғлүмәт Башҡортостанстаттың рәсми сайтында бирелгән.


text:
Грамматика
Грамматика (бор. грек. Ypauuatιkή, Ypάuua — «хәреф») — тел белеменең бер бүлеге. Ул һүҙ үҙгәреүенең төрлө формаларын, һүҙҙең төҙөлөшөн, һүҙбәйләнеш төрҙәрен һәм һөйләмдәрҙең типтарын өйрәнә. Грамматика морфология менән синтаксистан тора.
Грамматик категорияның ике яғы бар: грамматик мәғәнә — уның эске яғы, грамматик форма — тышҡы яғы. Грамматик категория грамматик мәғәнә менән грамматик форманың берҙәмлегенән тора.
Грамматик мәғәнәләр телдә үҙенең морфологик йәки синтаксик сағылышын ала һәм, башлыса, һүҙҙең формаһы менән белдерелә. Грамматик форма тип грамматик мәғәнә белдереүгә хеҙмәт итеүсе тел сараһы әйтелә. Мәҫәлән: Аяҙ зәңгәр күкте яртылаш ҡыҙыллыҡ ҡапланы (А. Карнай.) һөйләмендә төрлө-төрлө грамматик мәғәнәләр сағылдырыла. Ҡыҙыллыҡ һүҙе ҡапланыу ҡылымына ҡарата башҡарыусы йәки субъект, күкте һүҙе шул уҡ эш-хәрәкәткә объект мөнәсәбәтендә тора. Аяҙ һәм зәңгәр һүҙҙәре объекттың билдәһен, яртылаш һүҙе хәрәкәттең күләм мөнәсәбәтен сағылдыра; ҡапланы һүҙендә үтәүсенең заты һәм эш-хәрәкәттең һөйләү моментына булған мөнәсәбәте бирелгән. Был һөйләмдәге грамматик мәғәнәләр һүҙҙәрҙең формалары аша белдерелгән. Мәҫәлән: ҡыҙыллыҡ формаһында исемдең төп килештә тороуы күрһәтелгән; объектты атаусы күкте һүҙе -те ялғауы менән белдерелә һ. б


text:
Башҡортостан менән Сауд Ғәрәбстаны араһында хеҙмәттәшлек үҫешәсәк
Республиканың Сауҙа-сәнәғәт палатаһы вице-президенты етәкселегендәге Башҡортостандың эшлекле даирә делегацияһы ошо көндәрҙә Сауд Ғәрәбстаны Короллегенән ҡайтты. Осрашыу һөҙөмтәләре тураһында журналистарға Башҡортостан Республикаһы Президенты Хакимиәтенең Тышҡы һәм төбәк-ара бәйләнештәр идаралығы начальнигы Руслан Мирсаяпов һәм Башҡортостандың Сауҙа-сәнәғәт палатаһы вице-президенты Азат Фазлыев һөйләне.
— Беҙҙең визит Сауд Ғәрәбстаны Короллеге делегацияһының «Ҙур химия» халыҡ-ара форумына килеүенә яуап булды. Ул ваҡытта делегацияны Джидда ҡалаһының Сауҙа-сәнәғәт палатаһы рәйесе шәйех Салех Камель етәкләгәйне. Шулай уҡ Сауҙа палатаһы идараһы ағзалары, етди бизнесмендар ҙа булды. Форум сиктәрендә ике палата араһында килешеүгә ҡул ҡуйылды һәм Башҡортостан Республикаһының Сауҙа-сәнәғәт палатаһы менән Джидда ҡалаһының Сауҙа-сәнәғәт палатаһы беҙҙең республика мөмкинлектәренең презентацияһын Сауд Ғәрәбстанында үткәрәсәк тигән килешеүгә өлгәшелде. Был ҡарар беҙҙең дипломаттар, Джиддалағы генераль консул һәм Рәсәй Федерацияһының Сауд Ғәрәбстанындағы илсеһе менән ыңғай ҡабул ителде. Беҙҙе бик яҡшы ҡаршы алдылар, барлыҡ мәсьәләләр ҙә тиҙ хәл ителде, — тип һөйләне Руслан Мирсаяпов.
Иҫегеҙгә төшөрәбеҙ, артабан хеҙмәттәшлек итеү өсөн Короллектең эшлекле даирәһенә Башҡортостан тураһында мөмкин тиклем тулы мәғлүмәт биреү сәфәрҙең төп маҡсаты булып торҙо.
Делегация составында Башҡортостандың 15 предприятие вәкилдәре лә булды, уларҙың һәр береһе презентация һәм һөйләшеүҙәр үткәрҙе, тип хәбәр иттеләр Башҡортостан Республикаһы Сауҙа-сәнәғәт палатаһының матбуғат хеҙмәтенән.
Эшлекле даирәләр осрашыуында һәм һөйләшеүҙәрҙә шулай уҡ Король ғаиләһе ағзалары, шәйех Салех Камель, Джидда ҡалаһындағы Сауҙа-сәнәғәт палатаһының Генераль секретары Аднан Мандура, Джидда ҡалаһындағы Сауҙа-сәнәғәт палатаһы вице-президенты Мазен Батерджи, Джидда ҡалаһындағы Сауҙа-сәнәғәт палатаһының халыҡ-ара дирекцияһы етәксеһе Аля Хассуба, Ислам үҫеш банкы вәкилдәре, агросәнәғәт комплексы, машиналар төҙөү, нефть өлкәһе белгестәре ҡатнашты.
Башҡортостандың Сауҙа-сәнәғәт палатаһы вице-президенты аҙыҡ-түлек менән тәьмин итеүҙе Сауд Ғәрәбстаны менән хеҙмәттәшлек итеүҙең мөһим бер йүнәлеше тип атаны. Сөнки Короллектәге климат шарттары халыҡтың төп туҡланыу рационын тәшкил иткән культураларҙы үҫтерергә мөмкинлек бирмәй.
— Сауд Ғәрәбстанының ҙур компаниялары вәкилдәре аҙыҡ-түлек продукттарын поставкалау буйынса республикала улар өсөн партнерҙар табыу тәҡдиме менән беҙгә мөрәжәғәт итте, — тип һыҙыҡ өҫтөнә алды Башҡортостандың Сауҙа-сәнәғәт палатаһы президенты Азат Фазлыев. – Йәнә бер ҡыҙыҡлы йүнәлеш – ул төҙөлөш өлкәһендә подряд эштәре башҡарыуҙа ҡатнашыу. Короллектең социаль өлкәһе үҫешә, төҙөлөш эштәре әүҙем алып барыла. Монарх йәштәр өсөн торлаҡ төҙөүгә 90 миллиард доллар аҡса бүлгән. Ә беҙҙең төҙөлөш ойошмаларының был өлкәлә тәжрибәһе ҙур.


text:
Рөстәм Хәмитов Өфөнөң Еңеү паркында Мәңгелек утҡа сәскәләр һалдыФото: Андрей Старостин
Рөстәм Хәмитов Өфөнөң Еңеү паркында Мәңгелек утҡа сәскәләр һалды
Рөстәм Хәмитов Өфөнөң Еңеү паркында Мәңгелек утҡа сәскәләр һалдыФото: Андрей Старостин
Кисә, Ватанды һаҡлаусылар көнөндә, Өфөнөң Еңеү паркында Мәңгелек утҡа һәм Советтар Союзы Геройҙары Александр Матросов һәм Миңлеғәли Ғөбәйҙуллин һәйкәлдәренә, Муса Гәрәев ҡәберенә, Миңлеғәли Шайморатов һәм Таһир Кусимов бюстарына сәскәләр һалыу тантанаһы үтте. Сарала Башҡортостан Республикаһы Президенты Рөстәм Хәмитов, БР Хөкүмәте Премьер-министры Азамат Илембәтов, Өфө хакимиәте башлығы Ирек Ялалов ҡатнашты.
Бөйөк Ватан һуғышы, хеҙмәт һәм Ҡораллы көстәр, локаль һуғыштар ветерандары, Муса Гәрәев исемендәге Өфө башланғыс осоу әҙерлеге биреүсе дөйөм белем биреү мәктәп-интернаты кадеттары, Рәсәй Эске эштәр министрлығының Өфө юридик институты курсанттары, республиканың йәштәр һәм йәмәғәт ойошмалары, хәрби-патриотик клубтары вәкилдәре сарала әүҙем ҡатнашты.
Башҡортостанда, дөйөм Рәсәйҙә кеүек үк, хәрби хеҙмәт быуаттар аша килгән йола һанала. Рәсми документтарҙа 1812 йылғы Ватан һуғышында ҡатнашҡан 20 башҡорт полкының ҡаһарманлығы сағылыш таба. 700 меңдән ашыу яугирҙы Башҡортостан немец-фашист илбаҫарҙарына ҡаршы көрәшкә ебәргән, уларҙың 300 меңдән ашыуы һуғыш яландарында ятып ҡалған. 500 меңдән ашыу яҡташыбыҙ орден һәм миҙалдар менән бүләкләнгән, 278 кеше – Советтар Союзы Геройы исемен алған, 37-һе – Дан орденының тулы кавалеры, летчик Муса Гәрәев ике тапҡыр Советтар Союзы Геройы булған. Ә Александр Матросов исеме Ватанға тоғролоҡ һәм фиҙаҡәрлек символы булып тора.
Интернациональ бурысын үтәп, Афғанстанды үткән, ХХ быуаттың 90-сы йылдарында элекке СССР биләмәһендә локаль конфликттарҙы бөтөрөүҙә ҡатнашҡан егеттәребеҙ ҙә батырлыҡ һәм ҡаһарманлыҡ традицияларын дауам итте. Туғыҙ мең ярым яҡташыбыҙ — Афған һуғышында, 14 мең Башҡортостан егете Төньяҡ Кавказдағы контртеррористик операцияла ҡатнашты. Батырлыҡ һәм хәрби бурысын өлгөлө үтәгәне өсөн 1599 яугир-афғансы һәм 1254 локаль конфликтта ҡатнашыусы дәүләт наградалары менән бүләкләнде.
Башҡортостан егеттәре бөгөн дә РФ Ҡораллы көстәрендә яҡшы хеҙмәт итә, һәр урындан улар хаҡында йылы һүҙҙәр генә ишетелә. Республика хәрби хеҙмәткә саҡырыу кампанияларын үткәреү буйынса Рәсәйҙә гел алдынғы урында килә, башҡа төбәктәргә ҡарағанда Башҡортостан Рәсәй Армияһын кадрҙар менән күберәк тәьмин итә.


text:
Фото:
Башҡортостанда «Асылыкүл» тәбиғәт паркы булдырылды
Фото:
Башҡортостанда уникаль тәбиғәт ландшафттарын һаҡлау һәм рекреацион ресурстарҙы рациональ файҙаланыу маҡсатында «Асылыкүл» тәбиғәт паркы» дәүләт бюджет учреждениеһы булдырылды. Республика Хөкүмәтенең тейешле Ҡарарына Премьер-министр Азамат Илембәтов ҡул ҡуйҙы.
«Асылыкүл» тәбиғәт паркы» дәүләт бюджет учреждениеһы төбәктең Тәбиғәттән файҙаланыу һәм экология министрлығы ҡарамағына тапшырылған. Республиканың Урман хужалығы министрлығына үҙ сиратында учреждениеға Әлшәй, Бәләбәй һәм Туймазы урман хужалыҡтарынан тәбиғәт паркы сиктәрендә булған урман участкаларын даими ҡулланылышҡа бүлеп биреү ҡушылды.
Документҡа ярашлы, учреждение штатында 21 кеше булырға тейеш. Әлеге Ҡарар менән «Асылыкүл» тәбиғәт паркы тураһында Положение ла раҫланған. Унда тәбиғәт паркының төп бурыстары, финанс-хужалыҡ эшмәкәрлеге теркәлгән.
БР Тәбиғәттән файҙаланыу һәм экология министрлығында хәбәр итеүҙәренсә, учреждение сығымдары «Башҡортостан экологияһы һәм тәбиғәт ресурстары» республика маҡсатлы программа сиктәрендә финансланасаҡ. Иҫегеҙгә төшөрәйек, 1993 йылдан «Асылыкүл» паркы милли статусын йөрөтә ине. Ул федераль кимәлдәге айырыуса һаҡланған тәбиғәт территорияһы булды. Бөгөн уны «тәбиғәт» паркы тип атап, статусын ғәмәлдәге ҡануниәткә яраштырыу зарурлығы тыуҙы. Бынан алып айырыуса һаҡланған тәбиғәт территорияһының режимын көйләү – республика хоҡуғы.


text:
Марсель Сәлимов «Алтын ҡаурый» һәм «Мәғарифҡа өлөш индергәне өсөн» ордены менән бүләкләндеФото: Валерий Киселёв
Марсель Сәлимов «Алтын ҡаурый» һәм «Мәғарифҡа өлөш индергәне өсөн» ордены менән бүләкләнде
Марсель Сәлимов «Алтын ҡаурый» һәм «Мәғарифҡа өлөш индергәне өсөн» ордены менән бүләкләндеФото: Валерий Киселёв
Халыҡ-ара Көлкө көнө алдынан күренекле башҡорт яҙыусыһы-сатирасы, шағир-юморист һәм журналист Марсель Сәлимов Мәскәүгә үткән әҙәби йылға йомғаҡтар яһау тантанаһына саҡырылды. Беҙҙең яҡташ һәм коллегабыҙ Рәсәй Яҙыусылар союзының Мәскәү ҡала ойошмаһы «Әҙәбиәт республикаһы» – әҙәбиәт һәм мәҙәниәт өлкәһендә яңы коммуникуацион технологиялар ярҙамында эшмәкәрлек алып барған әҙәбиәтселәр, нәшриәтселәр, полиграфсылар, китап һатыу берләшмәләренең коммерцияһы булмаған партнерлыҡ – менән берлектә ойошторолған конкурста еңеүсе булып сыҡты. Награданы — «Алтын ҡаурый» статуэткаһын – шағир-сатирикка Әҙәбиәтселәрҙең үҙәк йортонда Рәсәй Яҙыусылар союзының Мәскәү ҡала ойошмаһы идара рәйесе, күренекле рус шағиры Владимир Бояринов тапшырҙы.
Марсель Сәлимовтың, һуңғы йылдарҙа яҙылған, киҫкен публицистик һәм сатира шиғырҙары «Рәсәйҙең әҙәби байлығы 2013», «Рәсәйҙең иң яҡшы шағирҙары һәм яҙыусылары 2013», «Минең Ватан», «Че-пу-ха», «Цветаева усаҡтары» Мәскәү йыйынтыҡтарында баҫылған. Уның ижады тураһында мәҡәләләр «Яҙыусылар союздарының Халыҡ-ара берләшмәһе хәбәрҙәре»ндә, «Журналист», «Журналистика һәм медиабаҙар» журналдарында баҫылған.
«Әҙәбиәт республикаһы» коммерцияһы булмаған партнерлыҡ тәҡдиме буйынса Рәсәй геральдик палатаһы Марсель Сәлимовты «Мәғарифҡа өлөш индергәне өсөн» ордены менән бүләкләне.
Коллегабыҙҙы яңы ижади еңеүе һәм уның иртәгәге һөнәри байрамы – Көлкө көнө – менән ҡотлайбыҙ.


text:
Фото:
Өфөлә «Затон» ярҙамсы станцияһы файҙаланыуға тапшырылды
Фото:
Кесаҙна, 30 декабрҙә, Өфөлә «Затон» ярҙамсы станцияһы файҙаланыуға тапшырылды. Шуның менән «Башкирэнерго» асыҡ акционерҙар йәмғиәтенең иң эре инвестиция проекттарының береһе тормошҡа ашырылды.
Энергетиктар билдәләүенсә, ярҙамсы станцияны асыу күптән көтөлгән ваҡиға. Был объект бик күп мөһим проблемаларҙы хәл итергә тейеш, сөнки Өфөнөң көньяҡ өлөшө энергияны күпләп талап итә, «Затон» ярҙамсы станцияһы уны өҫтәмә һуғарасаҡ. Был подстанцияға ҙур өмөттәр бағлана, сөнки Затонда төҙөлөштө арттырыу планлаштырыла.
— Ярҙамсы станция асылыуы – бөтә республика өсөн үҙенсәлекле ваҡиға, – тине «Башҡортостан селтәр компанияһы» яуаплылығы сикләнгән йәмғиәте директоры Рөстәм Тереғолов. – Уны төҙөү хаҡында ҡарар 2007 йылда уҡ ҡабул ителде. 2009 йылдың октябрендә тәүге сираты эшкә ҡушылды. Әле ике автотрансформатор эшләп тора.
Рөстәм Тереғолов әйтеүенсә, подстанцияның төп бурысы – Өфөлә энергияны һаҡлауҙы һәм уның ышаныслылығын арттырыу. Яҡын-тирәләге райондар сифатлы электр энергияһы менән тәьмин ителәсәк. Шулай уҡ яңы ҡулланыусыларҙы ла тоташтырыу мөмкинлеге тыуасаҡ.
«Затон» подстанцияһы Ағиҙел йылғаһы ярында Затон биҫтәһе ситендә урынлашҡан. Ул 220 кВт селтәренән Өфө энергетика узелының 110 кВт селтәренә өҫтәмә ҡеүәттәр бирәсәк. Бынан тыш, ярҙамсы станция үҙ эргәһендәге эре ҡулланыусыларҙы 10 кВт линиялары буйынса туранан-тура һуғарасаҡ.


text:
Урал аръяғында "Мин башҡортса һөйләшәм!" исемле акция старт алды
- Подробности
- Родительская категория: "Туған тел" клубы
- Опубликовано 27.05.2011 14:13
Сибай ҡалаһында туған телдең ҡулланыу даирәһен киңәйтеүгә йүнәлтелгән "Мин башҡортса һөйләшәм!" акцияһы дауам итә.
Май башында ҡалалағы юғары уҡыу йорттары студенттарының инициативаһы менән башланып киткән акцияның шарттары ябай: туған телеңде белеп кенә ҡалма, аралашыуҙа ла ҡуллан. Магазиндамы, йәмәғәт транспортындамы, уҡыу йортондамы, ғаиләңдә булһынмы – башҡортса һөйләш.
Акцияны йәйелдереүселәрҙең береһе менән осрашып, сараның тәүге емештәре хаҡында һорашам. Йылайыр районының Сәләх ауылында тыуып үҫкән Рузилә Иҫәнбаева Башҡорт дәүләт университетының Сибай институтында 3-сө курста уҡып йөрөй. Уҡыуҙан һуң әхирәттәре менән бергәләшеп ҡалаға сығып, башҡорт телен пропагандалауҙа ҡатнаша.
"Филология бүлегендә белем алыусы булараҡ, туған тел, уның киләсәге хаҡында уйланмай булмай. Шуға ла, "Башҡортса һөйләшәм!" акцияһына ихлас тотондоҡ. Әлеге ваҡытта магазиндар, йәмәғәт ойошмалары менән әүҙем эш алып барабыҙ. Телде пропагандалау маҡсатында көнкүрештә башҡортса аралашыу, тауарҙарға хаҡтарҙы, аңлатмаларҙы башҡорт телендә лә биреп барыу, башҡорт телен белгән һатыусыларға үҙ телендә һөйләшеү һәм башҡа тәү ҡарашҡа ваҡ ҡына булып күренгән миҫалдар ҙа ыңғай һөҙөмтәләр бирә бит", – ти ул.
– Акцияла ҡатнашырға теләк белдереүселәр күпме? Ғөмүмән, халыҡ яңылыҡты нисек ҡабул итә?
– Әлбиттә, аңлатыу эше алып барырға кәрәк, һәм беҙ тап ошоноң менән шөғөлләнәбеҙ ҙә инде. Инициатив төркөм ҙурайғандан-ҙурая, был иһә акцияға күберәк халыҡты йәлеп итеү мөмкинлеге бир. Әле бына яңыраҡ ҡына Сибай институтында йәштәр проблемаларына ҡағылған форум үтте. Беҙ унда туған телдең яҙмышы мәсьәләһен күтәреп сыҡтыҡ. Май айында уҡыуға күберәк иғтибар бүлергә тура килде, әммә июндә "Мин башҡортса һөйләшәм!" акцияһының төп саралары үтәсәк тип ниәтләйбеҙ.
И. ҠАНСУРИН
"Йәшлек" гәзите


text:
Башҡортостанда “Банктарҙың мәғлүмәти хәүефһеҙлеге” II банк-ара конференцияһы үтә
15-20 февралдә Башҡортостандың Әбйәлил районында, «Юбилейный» шифаханаһында “Банктарҙың мәғлүмәти хәүефһеҙлеге” II банк-ара конференцияһы үткәрелә.
Милли һәм коммерция банкы вәкилдәре бөтә донъя тенденцияларын иҫәпкә алып, кредит-финанс өлкәһендә хәүефһеҙлекте тәьмин итеү буйынса тәжрибә уртаҡлашасаҡ. “Башинформ” агентлығына БР Милли банкы матбуғат хеҙмәтенән хәбәр итеүҙәренсә, конференцияны лекциялар форматында үткәреү ҡаралған. Уҡыу аҙағында сарала ҡатнашыусылар квалификация күтәреү тураһында таныҡлыҡ аласаҡ.
Форумды Рәсәй банктары ассоциацияһы менән Башҡортостан Республикаһындағы Рәсәй Үҙәк банкының (Рәсәй Банкы) рәсми ярҙамы менән ABISS Рәсәй Банкы стандарттарын ҡулланыусылар берләшмәһе ойоштора. БР Милли банкы банк секторы эшмәкәрлеге сифатын күтәреү мәсьәләләрен тикшереү буйынса традицион майҙанға әйләнгән.
Конференцияға кредит ойошмалары етәкселәре һәм хәүеф-менеджерҙар, мәғлүмәти хәүефһеҙлек өлкәһе белгестәре, мәғлүмәт технологиялары һәм мәғлүмәти хәүефһеҙлек аудиторҙары, процессинг үҙәктәрҙең етәкселәре саҡырылған.


text:
Композиторҙар союзының Музыка фестивале башҡорт музыка сәнғәте йондоҙҙарының концерты менән башландыФото: Олег Яровиков
Композиторҙар союзының Музыка фестивале башҡорт музыка сәнғәте йондоҙҙарының концерты менән башланды
Композиторҙар союзының Музыка фестивале башҡорт музыка сәнғәте йондоҙҙарының концерты менән башландыФото: Олег Яровиков
ӨФӨ, 2015 йыл, 9 декабрь. /«Башинформ» мәғлүмәт агентлығы, Ләйлә Аралбаева/.
Башҡортостан Композиторҙар союзының 75 йыллығына арналған Музыка фестивале башҡорт композиторҙарының әҫәрҙәренән торған ҙур концерт менән асылды. Опера һәм балет театрында композиторҙар һәм музыка белгестәре, мәҙәни йәмәғәтселек, абруйлы ҡунаҡтар йыйылды. Республика Башлығы Рөстәм Хәмитовтың ҡотлауы, Рәсәй төбәктәрендәге коллегаларҙың телеграммалары уҡып ишеттерелде.
Республиканың танылған композиторҙары Ләйлә Исмәғилева, Нур Дауытов, Рөстәм Сабитов, Роза Сәхәүетдинова, Салауат Сәлмәнов, Валерий Скобелкин, Илдар Хисаметдинов, музыка белгестәре Евгения Скурко, Нелли Әхмәтйәнова Рәсәй Композиторҙар союзы, республика Мәҙәниәт министрлығының почет грамоталары һәм рәхмәт хаттары менән бүләкләнде. Мәскәү композиторы, Рәсәй Композиторҙар союзы секретары, Рәсәйҙең халыҡ артисы Ширвани Чалаев, коллегаларын ҡотлап, туған Дағстан телендә йыр башҡарҙы.
Концерт ижади союздың биографияһының биттәрен байҡаны, уны ойоштороуҙағы мөһим мәлдәрҙе билдәләне: БАССР-ҙың Халыҡ комиссарҙары Советының 1940 йылдың 2 декабрендәге тарихи ҡарары, Бөйөк Ватан һуғышы йылдары, 1955 йылда Мәскәүҙә Башҡорт әҙәбиәте һәм мәҙәниәте декадаһы. Концертта башҡорт музыка сәнғәте йондоҙҙары: Ғәзиз Әлмөхәмәтов, Раиф Ғәбитов, Камил Рәхимов, Заһир Исмәғилев, Хөсәйен Әхмәтов, Нариман Сабитов, Рәүеф Мортазин, Таһир Кәримов, Халиҡ Заимов, Шамил Ибраһимовтың әҫәрҙәре яңғыраны. Музыканы Милли симфоник оркестр, Дәүләт академик хор капеллаһы һәм солистар Салауат Асҡаров, Иҙрис Ғәзиев, Раил Кучуков, Зөлфирә Фәрхетдинова, Әлим Ҡәйүмов, Аида Мәжитова башҡарҙы.
Композиторҙар союзының 75 йыллығына арналған фестиваль Хөсәйен Әхмәтов исемендәге Башҡорт дәүләт филармонияһында 11 декабргә тиклем дауам итәсәк. Классиктарҙың һәм хәҙерге заман авторҙарының әҫәрҙәре яңғыраясаҡ.


text:
Ҡаты көнкүреш ҡалдыҡтары менән идара итеү системаһын көйләү мәсьәләләре буйынса парламент тыңлауҙары үтәсәк
Өфөлә 15 мартта «Башҡортостан Республикаһында ҡаты көнкүреш ҡалдыҡтары менән идара итеү системаһын хоҡуҡи көйләүҙең торошо һәм уны камиллаштырыу мәсьәләләре хаҡында» парламент тыңлауҙары үтәсәк. Тыңлауҙар Башҡортостан Республикаһының Дәүләт Йыйылышы – Ҡоролтай депутаттары – Аграр мәсьәләләр, экология һәм тәбиғәттән файҙаланыу буйынса комитет ағзалары башланғысы менән үткәрелә.
Экология ҡануниәтенең үтәлешенә бөгөн бер нисә ведомство контроллек итә. Шуға күрә закон боҙоуҙар асыҡланғанда, ғәйеплеләрҙе билдәләү ауырлаша, шуның өсөн сәбәптәрҙе бөтөрөү мәсьәләләрен хәл итеү ҙә һуҙыла. Был сәнәғәт ҡалдыҡтарына ла, шулай уҡ көнкүреш ҡалдыҡтарына ла ҡағыла. Фекер алышыуҙа БР Президенты Хакимиәтенән, республика Хөкүмәтенән, министрлыҡ һәм ведомстволарҙан, район һәм ҡалаларҙан, фәнни һәм йәмәғәт ойошмаларынан вәкилдәрҙең ҡатнашыуы көтөлә.


text:
Зарипов менән Михайлов икеһенә Вуокаттиҙа миҙалдарҙың ике тулы комплектын йыйҙы һәм өҫтәп ике алтын
Финляндияның Вуокаттиһында паралимпиясылар араһында саңғы уҙышы һәм биатлон буйынса донъя Кубогының I этабы тамамланды.
Башҡортостандан паралимпия чемпионы Ирек Зарипов биатлон-пасьютеҙа «бронза» менән сикләнде. Бында япон Козо Кубо беренсе булды, «көмөш»тө норвег Тругве Стейнар Ларсен яуланы.
Шулай итеп, был этапта рәсәйлеләр алған миҙалдарҙың һигеҙен Башҡортостан дуэты яуланы: дүрт «алтын» һәм бер «бронза» — Ирек Зариповта, ике «көмөш» һәм бер «бронза» наградалар — Кирилл Михайловта.


text:
Википедия:Биш таған
Википедияның биш тағаны. Төп ҡағиҙәләр һәм принциптар
Википедияла, һәр бер тел бүлеге өсөн мотлаҡ булған, төп биш ҡағиҙә бар. Башҡа ҡағиҙә-тәртиптәр Википедияла ҡатнашыусылар тарафынан ирекле рәүештә ҡабул ителгән һәм һәр бер тел бүлеге өсөн үҙенсәлекле.
Википедия тигән һүҙ ике һүҙҙән барлыҡҡа килгән: Вики тигән гавай һүҙе тиҙ тигәнде аңлата, ә икенсе өлөшө ул энциклопедия тигән һүҙҙең ҡыҫҡартмаһы. Был проектта мәғлүмәт энциклопедия ҡанундарына ярашлы яҙылырға тейеш. Был шарт Википедияның бөтә тел бүлексәләре өсөн мотлаҡ булған биш ҡағиҙәнең беренсеһе.
Теләге булған һәр бер кеше Википедия мәғлүмәтен тулыландыра һәм камиллаштыра ала. Шулай уҡ Википедияла әлегә тиклем булмаған яңы төшөнсә буйынса мәғлүмәт өҫтәй ала. Википедия эстәлеген камиллаштырғанда, мәғлүмәткә ҡарата рыяһыҙ, объектив булыу шарт. Был шарт Википедияның бөтә тел бүлексәләре өсөн мотлаҡ булған икенсе төп ҡағиҙә.
Википедиялағы булған бар мәғлүмәт теләге булған һәр кеше тарафынан ирекле ҡулланыла, таратыла, камиллаштырыла. Шуға күрә Википедияла мәҡәләләрҙең айырым авторы юҡ. Мәҡәлә авторҙары булып ниндәйҙер үҙгәреш индергән һәр ҡулланыусы иҫәпләнә. Википедияла мәҡәләләр тулыландырып, камиллаштырып торғанлыҡтан, кемдеңдер авторлығында яҙылған мәғлүмәттең бермә-бер күсермәһен ҡуйырға ярамай. Әммә ул авторҙың эшенә һылтанма йәки иҫкәрмә яһап, Википедияға яңы эстәлек индерергә мөмкин. Авторлыҡ хоҡуҡтары булған әҫәрҙәр, мәҡәләләр һәм өҙөмтәләр өсөн айырым Викикитапхана һәм Викиөҙөмтә исемле проекттар бар. Мәҡәләләр яҙғанда, авторлыҡ хоҡуҡтарын боҙмағыҙ — был Википедияның төп биш ҡағиҙәнең өсөнсөһө.
Википедия менән тәҡдим ителгән ҡағиҙәләрҙе белмәйенсә ҡулланған кешеләр булыуы ихтимал, әммә уларҙың ҡылығы яҡшы ниәт менән эшләнгән тип уйларға кәрәк. Ниндәйҙер хата киткән булһа, йә ул хаталар ҡабатланһа, Википедия ҡағиҙәләрен белмәгән ҡулланыусыға итәғәтле генә итеп уларҙы аңлатып бирергә, өйрәтергә кәрәк. «Бер-берегеҙҙе ихтирам итегеҙ, иғтибарлы булығыҙ» тип өндәй Википедияның дүртенсе төп ҡағиҙәһе.
Һәм һуңғы бишенсе ҡағиҙә: Тәҡдим ителгән мотлаҡ дүрт ҡағиҙәнән башҡа ҡәтғи ҡағиҙәләр юҡ. Ҡалған барлыҡ ҡағиҙәләр үҙгәртелә һәм камиллаштырыла ала. Был эштә һәр кеше үҙ тәҡдимен индереп, йәмәғәтселеккә мөрәжәғәт итһен. Яңы мәҡәләләр яҙырға, булғандарын камиллаштырырҙан тартынмағыҙ — Википедияла һәр кем тигеҙ хоҡуҡлы.


text:
«Башкиргражданпроект»тың йәш архитекторҙары Шәйехзада Бабич исемендәге премияға күрһәтелде
«Башкиргражданпроект» проект институты ябык акционерҙар йәмғиәтенең дүрт кешенән торған ижади коллективы Шәйехзада Бабич исемендәге республика дәүләт йәштәр премияһына күрһәтелде. Йәш архитекторҙар премияға Өфөлә Комсомол урамындағы күп ҡатлы торлаҡ йортто проектлағаны өсөн тәҡдим ителде. Әҙәбиәт, сәнғәт һәм архитектура өлкәһендәге Ш.Бабич исемендәге республика дәүләт йәштәр премиялары буйынса комиссияның йомғаҡлау ултырышы 26 майҙа үтәсәк. Премиялар 27 июндә тапшырыласаҡ.
Башҡортостан Республикаһы Төҙөлөш һәм архитектура буйынса дәүләт комитетының матбуғат хеҙмәте мәғлүмәте буйынса, өс премияға йәмғеһе ун кандидат дәғүә итә: сәнғәт өлкәһендә етәү, икәү – әҙәбиәттә һәм берәү –архитектурала.
Белешмә өсөн. Әҙәбиәт, сәнғәт һәм архитектура өлкәһендәге Ш.Бабич исемендәге дәүләт республика йәштәр премияһы республиканың йәш архитекторҙарының, композиторҙарының, яҙыусылар, шағирҙар, рәссамдарының иң яҡшы, халыҡ араһында танылыу алған юғары художестволы әҫәрҙәре, йырсыларҙың, цирк һәм эстрада артистарының, театр, кинотеатр һәм башҡа төрлө тамаша учреждениелары хеҙмәткәрҙәренең, бейеү, музыкаль һәм эстрада коллективтарының сәхнәлә ҡуйылған юғары профессиональ эштәре өсөн бирелә.
Йыл һайын 16 – 35 йәштәрҙәге дәғүәселәргә өс премия тапшырыла.


text:
Зарипов һәм Михайлов донъя Кубогының I этабында 10 миҙал яуланы
Паралимпиясылар араһында саңғы уҙыштары һәм биатлон буйынса донъя Кубогының I этабы йомғаҡтары буйынса Башҡортостан спортсылары Ирек Зарипов һәм Кирилл Михайлов икеһенә ун миҙал алды.
Кирилл үҙенең наградаларына биатлон-пасьютта бер «көмөш» өҫтәне.
Ә ярыштарҙың һуңғы көнөндә Финляндияның Вуокаттиһында дүрт ут һыҙығы менән биатлон уҙышы үтте. Был стартта Ирек Зарипов көмөш миҙал яуланы.
Һөҙөмтәлә Ирек Зарипов алты миҙаллы булды: дүрт алтын, бер көмөш һәм бер бронза. Кирилл Михайловта дүрт миҙал — өс көмөш һәм бер бронза.


text:
Башҡортостандан ике йөҙгә яҡын кеше Владимир Путинды яҡлаусылар митингыһында ҡатнаштыФото: Олег Яровиков
Башҡортостандан ике йөҙгә яҡын кеше Владимир Путинды яҡлаусылар митингыһында ҡатнашты
Башҡортостандан ике йөҙгә яҡын кеше Владимир Путинды яҡлаусылар митингыһында ҡатнаштыФото: Олег Яровиков
23 февралдә Рәсәй Президентына кандидат Владимир Путинды яҡлаусы йөҙ меңгә яҡын кеше «Лужники» стадионында йыйылды.
Хөкүмәт башлығына ярҙам йөҙөнән Мәскәүгә илдең һикһән төбәгенән делегаттар – дөйөм Рәсәй Халыҡ фронты, сәнәғәт предприятиелары, йәмәғәт һәм профсоюз ойошмалары вәкилдәре, социаль, мәҙәниәт һәм спорт өлкәләре хеҙмәткәрҙәре, студенттар килде.
Башҡортостандан ике йөҙгә яҡын кеше булды.
Рәсәй дәүләт социаль университетының Өфө филиалында белем алыусы Нәйлә Ғәйнанова һүҙҙәренсә, ул митингыға үҙе теләп барған, сөнки Владимир Путин алып барған сәйәсәткә тулыһынса ышана.
— Рәсәй Президентына кандидат Владимир Путинға ярҙам йөҙөнән йөҙ меңдән ашыу кешенең бында килеүе халыҡтың уға ышанғанын иҫбатлай. Бөгөнгө көнгә унан да лайыҡлыраҡ кандидат юҡ. Башҡа бер дәғүә итеүсе лә илгә кәрәкле тотороҡлоҡто булдыра алмаясаҡ, — тип иҫәпләй «Берҙәм Рәсәй» партияһы Башҡортостан төбәк бүлексәһенең матбуғат хеҙмәте етәксеһе Азат Саҙрыев.
Рәсәй Президентына кандидатты яҡларға Дәүләт Йыйылышы рәйесе, «Берҙәм Рәсәй» партияһының төбәк сәйәси советы секретары Константин Толкачев, партияның төбәк башҡарма комитеты етәксеһе Альберт Мифтахов, «Йәш Гвардия» вәкилдәре лә килде.
Йыйылыш 13.00 сәғәткә билдәләнһә лә, халыҡ бер нисә сәғәт алдан уҡ йыйыла башланы. Рәсәй эстрадаһы йондоҙҙары сығыш яһағандан һуң, Владимир Путинды яҡлап билдәле музыканттар, сәйәсмәндәр, алып барыусылар, профсоюз лидерҙары үҙҙәренең фекере менән бүлеште.
Бынан һуң Владимир Путин үҙе сығыш яһаны. Ул барыһына ла рәхмәт белдерҙе.
— Яҡлауығыҙ өсөн рәхмәт! Һеҙҙең һәр берегеҙҙе ҡосаҡлап, һәр кемеггеҙҙең ҡулын ҡыҫа алмайым, әммә мин барыһын да күреп торам һәм яҡлауығыҙ өсөн, әхлаҡи ярҙамығыҙ өсөн, һәр тауышығыҙ өсөн рәхмәт әйтәм. Рәсәй өсөн көрәш дауам итә. Еңеү беҙҙең яҡта буласаҡ! – тине премьер, үҙенең күп һанлы яҡлаусыларына мөрәжәғәт итеп.


text:
Өфөлә ҡала яны күсемһеҙ милкенә хаҡтар үҙгәрешһеҙ ҡалған
Март айында Өфөлә ҡала янындағы йорттарға һәм коттедждарға уртаса хаҡ үҙгәрешһеҙ ҡалған. «Эксперт» күсемһеҙ милек агентлыҡтары селтәре мәғлүмәте буйынса, бөтә йорттар, коттедждар һәм таун-хаустар буйынса уртаса хаҡ квадрат метрына 26,2 мең һум тәшкил итә.
Иң арзан йорт 1100 мең һум тора. Ул Кушнаренкола урынлашҡан. Майҙаны – 60 квадрат метр. Иң ҡыйбат күсемһеҙ милек объекты – Суровкалағы коттедж – 25 миллион һумға һатыла. Уның майҙаны – 430 «квадрат».
Ер участкаларына килгәндә, уларҙың уртаса хаҡы сутыйына 45,3 мең һум тәшкил итә. Бер айҙа ул 0,4 процентҡа төшкән.
Иң ҡыйбат участка Булгаков ауылында 1800 мең һумға һатыла. Ҙурлығы 45 сутый. Иң арзаны ла Булгаковтан тәҡдим ителә. Һигеҙ сутый ергә 200 мең һорайҙар.


text:
Межгорьела хакимиәт башлығы вазифаһын башҡарыусы билдәләнде
31 мартта Межгорье ҡалаһында ябыҡ административ- территориаль берәмек депутаттары Советы ултырышы булды. Унда Казеев Борис Моисеевичты Межгорье ябыҡ административ-территориаль берәмеге хакимиәте башлығы вазифаһын башҡарыусы итеп тәғәйенләү тураһында ҡарар ҡабул ителде. Борис Казеев хакимиәт башлығы вазифаһын 2009 йылдың 1 апреленән Межгорье ябыҡ административ-территориаль берәмеге хакимиәте башлығы вазифаһын башҡарыуға конкурс тамамланғандан һуң яңы хакимиәт башлығы тәғәйенләнгәнгә тиклем башҡарасаҡ.


text:
Рәсәй төбәктәрендә үҫеш зоналары ойошторорға мөмкин
Дәүләттең махсус ярҙамына мохтаж булған төбәктәрҙә территориаль үҫеш зоналарын ойошторорға мөмкин. 3 декабрҙә Рәсәй Президенты Дмитрий Медведев ошо туралағы федераль законға ҡул ҡуйҙы.
Федерация субъектында бер нисә муниципалитетты берләштерерлек айырым биләмә төҙөү хаҡында һүҙ бара. Документтың аңлатмаһында әйтелеүенсә, «юридик шәхестәргә һәм эшҡыуарҙарға инвестициялар өсөн яҡшы шарттар булдырыу һәм социаль-иҡтисади үҫеште тиҙләтеү өсөн дәүләт ярҙамы саралары күрһәтеләсәк». Атап әйткәндә, бындай сараларға Рәсәй Инвестиция фондының бюджет ассигнованиелары, эшҡыуарлыҡ һәм башҡа иҡтисади эшмәкәрлек өсөн энергетика һәм транспорт объекттары асыу, һалым льготалары һәм инвестиция һалым кредиты, эшҡыуарлыҡҡа ярҙам күрһәтеү өсөн субсидиялар, кредиттар буйынса дәүләт гарантиялары биреү инә.
Башҡортостандың төньяҡ-көнсығышы ошоға миҫал була ала. Уға республиканың һигеҙ районы инә. Башҡортостан Хөкүмәте Премьер-министры урынбаҫары, Хөкүмәт Аппараты һәм биләмәнең социаль-иҡтисади үҫеш программаһын тормошҡа ашырыу өсөн яуаплы Координация советы етәксеһе Илшат Тажетдинов төньяҡ-көнсығышты ошондай зоналар исемлегенә индереү зарурлығы хаҡында белдергәйне. Был исемлек тиҫтә йыл эсендәге эшһеҙлек, миграция, үлем кимәле, иҫке һәм авария хәлендәге торлаҡ күләме кеүек ҡайһы бер күрһәткестәр нигеҙендә Рәсәй Хөкүмәте тарафынан раҫланасаҡ. Территориаль үҫеш зонаһы 12 йылға ойоштороласаҡ.


text:
«Өфө трикотажы» «Мәктәп формаһы» бөтә Рәсәй конкурсында еңеп сыҡты Фото: «Өфө трикотажы» яуаплылығы сикләнгән йәмғиәте
«Өфө трикотажы» «Мәктәп формаһы» бөтә Рәсәй конкурсында еңеп сыҡты
«Өфө трикотажы» «Мәктәп формаһы» бөтә Рәсәй конкурсында еңеп сыҡты Фото: «Өфө трикотажы» яуаплылығы сикләнгән йәмғиәте
ӨФӨ, 2016 йыл, 10 февраль. /«Башинформ» мәғлүмәт агентлығы, Ксения Калинина/.
«Өфө трикотажы» икенсе йыл рәттән «Мәктәп формаһы» бөтә Рәсәй конкурсында еңеү яулай. Сараны Рәсәй Фән һәм мәғариф министрлығы ҡатнашлығында Рәсәй Сәнәғәт һәм сауҙа министрлығы ойошторҙо.
Компанияла «Башинформ» агентлығына һөйләүҙәренсә, жюри ағзалары һәр моделде заманса дизайн, тегелеше, материалдарҙың сифаты, төҫ критерийҙары буйынса баһалаған.
«Беҙҙең компания тәҡдим иткән мәктәп формаһы юғары сифат стандарттарына тап килә. Уның материалдары 35 проценттан кәм булмаған тәбиғи йөн сүстәрҙән тора», — тип билдәләне «Өфө трикотажы» вәкиле.
Рәсәй Сәнәғәт һәм сауҙа министрлығында хәбәр итеүҙәренсә, конкурс барышында мәктәптәрҙән — 1700-ҙән ашыу, етештереүселәрҙән 130-ҙан ашыу ғариза килгән. Интернетта асыҡ тауыш биреүҙә 359 кеше ҡатнашҡан, тауыштар һаны 14 079 тәшкил иткән.
Өфө компанияһы конкурс еңеүсеһе дипломы менән бүләкләнде, шулай уҡ быйыл март айында Мәскәүҙә мәктәп формаһын күрһәтеү мөмкинлеге бирелде. Компания махсус приз — билдәле селтәрҙең иң яҡшы 30 магазинында «Мәктәп йәрминкәләре»нә форма килтереүгә килешеү төҙөү мөмкинлеген алды.


text:
Үҙәк хәрби округ ғәскәрҙәре командующийы итеп Валерий Герасимов тәғәйенләнде
27 апрелдә Рәсәй Президенты Дмитрий Медведев үҙенең Указы менән генерал-полковник Валерий Герасимовты, Рәсәй Ҡораллы Көстәренең Генераль штабы начальнигы урынбаҫары вазифаһынан бушатып, Үҙәк хәрби округ ғәскәрҙәре командующийы итеп тәғәйенләне.
Ошо уҡ Указ менән Үҙәк хәрби округтың элекке командующийы генерал-полковник Владимир Чиркин, был вазифала 2010 йылдың декабренән хеҙмәт итеп, Ҡоро ер ғәскәрҙәренең баш командующийы итеп тәғәйенләнде, тип хәбәр итә kremlin.ru.


text:
Башҡортостандың һайлау системаһы илдә үҙен иң яҡшыларҙың береһе итеп күрһәтте — Рәсәй Үҙәк һайлау комиссияһыФото: Олег Яровиков
Башҡортостандың һайлау системаһы илдә үҙен иң яҡшыларҙың береһе итеп күрһәтте — Рәсәй Үҙәк һайлау комиссияһы
Башҡортостандың һайлау системаһы илдә үҙен иң яҡшыларҙың береһе итеп күрһәтте — Рәсәй Үҙәк һайлау комиссияһыФото: Олег Яровиков
ӨФӨ, 2015 йыл, 17 декабрь. /«Башинформ» мәғлүмәт агентлығы, Арина Рәхимҡолова/.
Башҡортостан — илдә өс йыл рәттән төрлө кимәлдәге һайлауҙар уҙғарған берҙән-бер төбәк. Республика Үҙәк һайлау комиссияһының 20 йыллығына арналған «Хәҙерге Рәсәйҙең һайлау системаһы: үҫеш мөмкинлектәре» ғилми-ғәмәли конференцияһы барышында Рәсәй Үҙәк һайлау комиссияһы рәйесе урынбаҫары Леонид Ивлев ошо хаҡта белдерҙе.
«Былтыр Башҡортостанда республика Башлығы, быйыл муниципаль һайлауҙар ойошторолдо, киләһе йылда Милли парламенттың түбәнге палатаһын һайлауҙар була. Республиканың һайлау системаһы илдә үҙен иң яҡшыларҙың береһе итеп күрһәтте. Мәҫәлән, быйыл 13 сентябрҙә үткән һайлауҙарға килгән халыҡ һаны Рәсәй буйынса 44 процент, республикала 75,1 процент тәшкил итә. Был яҡшы күрһәткес, Үҙәк һайлау комиссияһының лайыҡлы эшләүе, территориаль һәм участка комиссиялары эшенең яҡшы ойошторолоуы хаҡында һөйләй», — тип һыҙыҡ өҫтөнә алды Леонид Ивлев.
Башҡортостандың һайлау комиссияһы илдә тәүгеләрҙән булып яңы территориаль һайлау комиссияларын булдырҙы, тип билдәләне Рәсәй Үҙәк һайлау комиссияһы вәкиле. Улар 2016 йылда — Милли парламент, 2018 йылда — Рәсәй Президенты, 2019 йылда республика Башлығы һайлауҙарын үткәрәсәк.
«Ысынында иһә Башҡортостандың Үҙәк һайлау комиссияһына еңел булмаған шарттарҙа эшләргә тура килә. Республикала партия системаһы яҡшы үҫешкән, бында сәйәси партияларҙың 57 төбәк бүлексәһе эшләй», — тине Рәсәй Үҙәк һайлау комиссияһы рәйесе урынбаҫары.
Республикала уҙған һайлауҙарҙың йомғаҡтары буйынса Рәсәй Үҙәк һайлау комиссияһына ялыуҙар булмаған.
Леонид Ивлев Башҡортостандың Үҙәк һайлау комиссияһы һәм республика территориаль һайлау комиссиялары хеҙмәткәрҙәренә Рәсәй Үҙәк һайлау комиссияһының рәхмәт хаттарын тапшырҙы.


text:
Вакантлы эш урындары һаны арта
Өфөлә вакантлы эш урындары һанының тотороҡло арта барыуы күҙәтелә. Был турала бөгөн мэриялағы кәңәшмәлә ҡала хакимиәте башлығы Павел Качкаев хәбәр итте.
Мәҫәлән, ҡаланың мәшғүллек үҙәктәрендә теркәлгән вакансиялар һаны уҙған йылдың сентябре менән сағыштырғанда 500-гә артты һәм хәҙер 8055 тәшкил итә.
Шул уҡ ваҡытта республика баш ҡалаһында эшһеҙ граждандар һаны кәмеүе лә күҙәтелә. Улар хәҙерге ваҡытта рәсми рәүештә 11893 кеше иҫәпләнә.
— Әлегә хеҙмәт баҙарында иң киҫкен торған берҙән-бер мәсьәлә – эш биреүселәрҙең хеҙмәткәрҙәргә эш хаҡы түләү буйынса бурысы, – тине Павел Качкаев. – Бөгөн ул ҡала буйынса 22 миллион һум самаһы тәшкил итә. Әммә бында ла ыңғай үҙгәрештәр күҙәтелә –аҙна эсендә бурыс дүрт миллионға кәмене.


text:
Халыҡҡа ғәҙәттән тыш хәл тураһында хәбәр итеү системаһы тикшерәләсәк
Йома,4 октябрҙә, урындағы ваҡыт менән 11 сәғәттән 11.30 сәғәткә тиклем БР халҡына ғәҙәттән тыш хәл тураһында белдереүҙең төбәк автоматлаштырылған үҙәк хәбәр итеү системаһы әҙерлеген тикшерәсәктәр.
Халыҡҡа хәбәр итеү өсөн «Барыһына ла иғтибар!» иҫкәртеү сигналы менән республикалағы бөтә электр сиреналары йәлеп итәлесәк. Әйтергә кәрәк, быйылғы хәбәр итеү системаһын техник тикшереү РФ граждандар оборонаһының 85 йыллығына арналған Бөтә Рәсәй күнекмәләре сиктәрендә үткәрелә.
Һуңғы бындай тикшереү Башҡортостанда быйыл 23 апрелдә уҙғайны.


text:
Энергетика өлкәһендә дөйөм Рәсәй конкурсында еңеүселәр
Өфө дәүләт нефть техник университетының йәш ғалимдары энергетика өлкәһендә йәштәр тикшеренеү проекттарының “Йәшлек энергияһы-2009” алтынсы дөйөм Рәсәй конкурсында еңеүгә өлгәште. Конкурс 2004 йылдан “Глобаль энергия” фонды тарафынан үткәрелә һәм уның йәштәр программаһының мөһим өлөшө булып тора.
Евгений Николаев, Виталий Афанасенко, Евгений Боев һәм Ришат Шириязданов нефть продукттарын компаундлау өсөн энергияны экономиялаусы аппараттар конструкциялары эшкәрткән өсөн билдәләнде. Иң яҡшы инновацион проекттарҙы “Глобаль энергия” премияһын биреү буйынса халыҡ-ара комитет тарафынан төҙөлгән махсус эксперт комиссияһы һайлап алды.
Дәртләндереү сифатында “Глобаль энергия” фонды был конкурста еңеүселәргә ғилми тикшеренеүҙәрен һәм эшкәртмәләрен дауам иттереү өсөн гранттар биреүе иғтибарға лайыҡ. Быйыл һәр гранттың суммаһы 480 мең һум тәшкил итә. Еңеүселәр шулай уҡ дипломдар һәм махсус приздар аласаҡ.
Наградаларҙы тапшырыу 10 декабрҙә Санкт-Петербургта үткәрелә. Бынан тыш, “Йәшлек энергияһы” конкурсы лауреаттары күренекле ғалимдар — халыҡ-ара “Глобаль энергия” энергетика премияһы лауреаттары Конторович һәм Сполдинг (Великобритания) менән бергә Бөтә Рәсәй йәштәр инновацион Конвентында ҡатнашасаҡ.


text:
Фото:
Санкт-Петербургта «Башҡортостан» сауҙа йорто асылды
Фото:
Рәсәйҙең төньяҡ баш ҡалаһында Башҡортостан Республикаһының Санкт-Петербургтағы Даими вәкиллеге ярҙамында «Башҡортостан» сауҙа йорто асылды.
Тантаналы сарала, республика парламенты спикеры Константин Толкачев етәкселегендәге рәсми делегациянан тыш, ҡала хакимиәте һәм йәмәғәтселек вәкилдәре ҡатнашты.
Сауҙа йорто Санкт-Петербург менән Башҡортостан Республикаһы араһында төҙөлгән Сауҙа-иҡтисад, фәнни-техник, мәҙәни һәм социаль өлкәләрҙә хеҙмәттәшлек итеү тураһындағы килешеүҙе тормошҡа ашырыу буйынса саралар планына ярашлы асылды.
Күркәм бина тарихи үҙәктә, Мәскәү вокзалынан алыҫ түгел Саперҙар тыҡрығы, 16/36 адресы буйынса урынлашҡан. Ул Башҡортостан етештереүселәренең тауарҙарын һәм хеҙмәттәрен тәҡдим итеү маҡсатында булдырылды.
Сауҙа йортонда шулай уҡ республиканың шифаханалары һәм ял йорттарына путевкалар һатыла. Ошонда уҡ теләгән компаниялар Башҡортостан предприятиелары менән хеҙмәттәшлек итеү варианттары тураһында кәрәкле мәғлүмәт менән таныша ала, тип хәбәр иттеләр төбәктең Санкт-Петербургтағы Даими вәкиллегенән.


text:
Республикала Күп функцияла үҙәк бүлексәләренең эш графигы үҙгәрҙе
31 марттан алып Башҡортостан Күп функциялы үҙәктең бөтә филиалдары һәм бүлексәләре яңы график буйынса эшләйәсәк. Дүшәмбе 14 сәғәттән алып 20 сәғәткә тиклем, шишәмбе-шәмбе 8 сәғәттән алып 20 сәғәткә тиклем граждандарҙы ҡабул итеү ойоштороласаҡ.
Күп функциялы үҙәктең матбуғат хеҙмәтенән хәбәр итеүҙәренсә, үҙгәрештәр операция залы белгестәренең квалификацияларын арттырыу маҡсатында даими уҡыуҙар үткәреү, шулай уҡ күрһәтелгән дәүләт һәм муниципаль хеҙмәттәренең сифатын яҡшыртыу менән бәйле.


text:
140 табип «Йоматау» шифаханаһында квалификация күтәреү курсын үтә
140-ҡа яҡын табип — Волга буйы һәм Урал федераль округтарынан оториноларинголог, неонатолог, сурдолог һәм педиатрҙар яңы тыуған сабыйҙарға аудиологик скрининг буйынса квалификация күтәреү курсын үтәсәк.
Дәрестәр «Оториноларингология фәнни-клиник үҙәге» федераль дәүләт учреждениеһының Өфө филиалы етәкселеге аҫтында «Йоматау» шифаханаһында ике аҙна дауамында алып барыласаҡ. Был турала «Башинформ» агентлығына филиал директоры Әҙип Мөҡминов хәбәр итте.Улар менән тәжрибәле белгестәр – «Оториноларингология фәнни-клиник үҙәге» федераль дәүләт учреждениеһының ғилми-методик һәм белем биреү эшмәкәрлеге бүлеге етәксеһе Ирина Наумова (Мәскәү), Үҙәктең Өфө филиалы хеҙмәткәрҙәре Флүрә Хафизова, Елена Савельева, шулай уҡ Әҙип Мөҡминов үҙе шөғөлләнәсәк.
Әйтергә кәрәк, аудиологик скрининг яңы тыуған сабыйҙарҙың һәм бер йәшкә тиклемге балаларҙың ишетеү һәләтен тикшереү буйынса берҙән-бер һөҙөмтәле алым булып тора. 2007 йылдан алып «Һаулыҡ» өҫтөнлөклө милли проектты ғәмәлгә ашырыу сиктәрендә ул асыҡланыусы ауырыуҙар иҫәбенә индерелгән (неонаталь скрининг), ул баланың ишетеү һәләте боҙолоуын ваҡытында асыҡларға һәм артабан ҡолаҡҡа ҡатылыҡты реабилитациялауға мөмкинлек бирә.


text:
Фото:
Байрам алды һәм байрам көндәрендә өҫтәмә поездар биреләсәк
Фото:
Куйбышев тимер юлы –"Рәсәй тимер юлдары" асыҡ акционерҙар йәмғиәте филиалы быйыл февраль һәм март айҙарында Ватанды һаҡлаусылар көнө һәм 8 Март Халыҡ-ара ҡатын-ҡыҙҙар көнә билдәләнәсәк байрам алды һәм байрам көндәренә өҫтәмә поездар тәғәйенләй.
Куйбышев тимер юлының йәмәғәтселек менән бәйләнеш буйынса хеҙмәте хәбәр итеүенсә, хәҙерге ваҡытта 17 пассажир поезды тәғәйенләнгән дә инде, улар февраль һәм март айҙарындағы байрам алды һәм байрам көндәрендә 84 рейс яһаясаҡ. Бынан тыш, өҫтәмә рәүештә байрамдарҙа иң популяр йүнәлештәр буйынса йөрөйәсәк тағы биш поезд тәғәйенләргә планлаштырыла.
Мәҫәлән, Өфө станцияһынан «Башҡортостан» фирма поезы (№ 239) өҫтәмә рәүештә 19, 23 февралдә һәм 9 мартта китәсәк (ҡуҙғалыу ваҡыты – 7.10), ә кире Өфөгә — 20, 24 февралдә һәм 10 мартта 17 сәғәт 08 минутта (240-сы поезд).